2021ean araztegia eraikitzeko 470.000 euro inbertituko ditu Nilsak Aranon

200 biztanletik beherako herri guztietan araztegiak jartzeko sozietate publiko honek daukan planaren barruko proiektua da.

Aranoko 116 herritarrek araztegia izango dute 2021ean eta Sagarbakoitz inguruan kokatuko da. Proiektuaren arabera, hustubide berri bat jarriko da, 420 metrokoa, Beheko Herriko herrigunetik instalaziora, eta, beste hustubide bat, 120 metrokoa, araztegitik Lorentxoren Bordako bidera; aurreko fase batean berritutako hustubidearekin elkartuko da puntu horretan.

Horrela azaldu du Nilsa sozietate publikoak, Nafarroako Gobernuaren Lurraldearen Kohesioko Departamentura atxikita dagoenak. Lanen aurrekontua 470.000 eurokoa da, eta nafar guztiek uraren ordainagiriaren bidez ordaintzen duten saneamendu-kanonaren bidez finantzatuko da, 200 biztanletik beherako herrietan araztegiak jartzeko planaren barruan.

Txikia, baina konplexua

Aranoko herriguneak bi nukleo bereizi ditu eta malda haundiko hegal batean daude: Beheko Herri, azpikoa eta txikiena, eta Goiko Herri, goikoa eta haundiena. Orokorrean, orografia konplexuko eremua da; malda haundiko hegalek eta bailara mehar (Urumea ibaia, Latxeko erreka) eta oso estuek proiektu osoa baldintzatu dute. Gainera, eremura iristea zaila da, eta, beraz, tamaina honetako herrietako urak arazteko, saneamendu-sistema sendoa behar da, mantentze-lan gutxikoa eta energia elektrikorik gabe funtzionatzeko aukera izango duena. Horregatik, «txikia izan arren, proiektua konplexua da» Nilsaren esanetan.

Horregatik, lehenengo mailako Imhoff (iragazki) bat eta balantzin-elementu baten bidez kargatutako iragazki bakteriano bat aukeratu dira, eta bigarren mailako Imhoff iragazki bat. Guztiak 675 metro karratuko azalera hartuko du, lehenago aipatuta hustubideek hartuko dutenaz gain.

Aurreikusitakoaren arabera, 0,28 litro segundoko emaria tratatuko du (24 metro kubiko egunean); gehienez, 1,89 litro segundoko (168m3 egunean). Ekaitzak edo euri-jasak izaten direnean, goreneko emaria 0,67 litro segundokoa izatea espero da (58m3 egunean), beraz, «ia ezinezkoa da gainezkatzeak gertatzea».

Obrak 2021ean hasi, eta bost hilabetez luzatuko dira.


Beraunen eta erdialdean izango dira Errege Magoak

Errege Magoen desfilea Errenteria-Oreretan iaz.

Baten beharrean, bitan egingo dute kabalgata Errege Magoek Errenteria-Oreretan. Beraunera helduko dira lehenik Ongi Etorri Beraungo auzo elkartearen eskutik, eta azken horren egoitzatik abiatuko dira 17:30ean Beraungo kaleetan barrena ibiltzeko. Ordu erdi beranduago berriz, 18:00etan abiatuko da Errenteriako Udalak, Jai Tokik, Euforiak, Gurutzearen alabak ikastetxeko IGEk eta Telleri alde ikastetxeko IGEk antolatuta erdialdean barrena ibiliko den desfilea. Honako ibilbidea egingo du desfileak: Arramendi pasealekua, Errioxa biribilgunea, Tulle, Maria de Lezo, Xenpelar, Biteri, Alfonso XI, Nafarroa Etorbidea, Gamon Zumardia, Herriko Plaza, Foru Plaza eta Merkatuzar. Azken horretan harrera egingo diete 19:30ean Meltxor, Gaspar eta Baltasarri.

Kabalgatak, gainera, trafiko aldaketak eragingo ditu herrian. Desfileak ibilbidea egingo duen kaleetan ibilgailurik ezingo da egon, hilaren 5ean, beraz, ezingo da horietan aparkatu 10:00etatik 22:00etara. 17:30ean trafikoa etengo da Beraun kalearen eta Arramendi pasealekuaren arteko bidegurutzean eta Aralar plazan. 18:00etan, berriz, Galizia biribilgunean moztuko da trafikoa eta GI-636 saihesbidera desbideratuko da. 17:30etik 22:00etara trafikoa moztuko da erdialdean. Hori dela eta, urtarrilaren 5ean erdialdetik ez pasatzea eskatu die gidariei Udaltzaingoak, eta auzoetara joateko beste bide batzuk hartzea gomendatu dute. Asto tokian ere ezingo da aparkatu ostiralean 10:0etatik 22:00etara.

Garraio publikoan ere eragingo ditu aldaketak desfileak. Morronguilleta kaleko geltokia, Tulle kalera lekualdatuko dute, eta azken hori libre geratzen denean desfilea pasata hasiko dute zerbitzua. 18:00etatik 19:00etara Zumardiko eta Gabierrotako geltokietatik ez da autobusik pasako, eta horregatik, gomendatu dute Diputazio plazako geltokia erabiltzea.

Azkenik, Izteita pasealekuan aparkatzea baimenduko dute urtarrilaren 6an, 07:00etatik 22:00etara.


Xabier Irastorza ELA: Udazken beroa dator ikastetxeetako itxialdi eta guzti

ELAko hezkuntza arduradunaren esanetan gehiengo sindikalak (ELAk, LABek eta STE-EILAS-ek) murrizketak salatu eta aldarrikapenak sozializatzeko protesta molde eta elementu berriak erabiliko ditu

Ikasturte berriaren atarian, hezkuntza arloan puri-purian dauden eztabaida gaiak izan ditugu hizpide Xabier Irastorza ELA sindikatuko hezkuntza arduradunarekin. euskal Autonomia Erkidegoan, hezkuntza arloak jasaten dituen murrizketak salatzeko eta horren kontrako proteta sozializatzeko asmotan direla eta horetarako molde berriak erabiliko dituztela aipatu digu.

Nafarroako gobernuak itunpeko eskoletako hitzarmena adosteko 24 orduko epea jarri diela ere adierazi digu beste gai askoren artean.


Hirugarren gaua Ondarroan, Alkortaren atxiloketa ekiditeko

Ondarroan bildu direnenen esanetan, 'igandeko eta asteleheneko gauak arriskutsuak izan daitezke', eta bertaratzeko deia egin dute.

Hirugarren eguna izan du igande honetan Ondarroako "herri harresiak", eta Ertzaintza Urtza Alkorta atxilotzera etorri arte, Alamedan jarraitzeko asmoa adierazi dute. Ondarroako "Aske Gune"ko sustatzaileek "herri harresian" parte hartzeko gonbita egin diote EAJri, eta Madrilen eta Alderdi Popularraren aginduak betetzeko prest ote dauden galdetu diete jeltzaleei.

Eguerdian prentsaurrekoa egin dute Ondarroan, eta bertan izan da Urtza Alkorta ere. "Uste dugu EAJk aukera egin behar duela, herri honen bake bidea oztopatu nahi dutenen aginduak bete edota bera ere bake bide horren bultzatzaile izatearen artean".

Horien esanetan, jeltzaleek ere badute tokia "herri harresian": "EAJk nahi badu, 'herri harresian' lekua du. Madrildik zuzendutako inposizioei aurre egitea errazagoa da denon artean".

Halaber, Estefania Beltran de Heredia Eusko Jaurlaritzako Segurtasun sailburuari ondorengo mezua bidali diote: "Euskal Herria garai politiko berria bizitzen ari da, eta ez da atxiloketak egiteko garaia".

Ondarroan osatutako "herri harresiko" sustatzaileen sanetan, "igandeko eta asteleheneko gauak arriskutsuak izan daitezke", eta, hori dela eta, bertaratzeko deia egin diete herritarrei.

Asmoa Ertzaintza Alkorta atxilotzera joaten den unera arte bertan egotea dela esan dute eta "ekimen baketsua" dela azpimarratu dute. Ertzaintza heltzen denean polizia-etxera eramateko eskakizuna egitea gomendatu diete ekintzaile guztiei, identifikazioen bidez zigortuaren atxiloketa gehiago atzeratzeko.

Urtza Alkorta atxilotzeko agindua

Estefania Beltran de Heredia Eusko Jaurlaritzako Segurtasun sailburuak atzo Radio Euskadin esan zuenez, operatiboki aproposa den unean atxilotuko du Ertzaintzak Urtza Alkorta gaztea.

Alkortari 5 urteko kartzela zigorra ezarri zioten ETAko talde bati laguntzea leporatuta; zigorraren erdia bete zuen eta ondoren epai irmoa izan bitartean baldintzapeko askatasuna eman zioten; orain, Auzitegi Gorenak zigorra berretsi du eta atxilotu eta kartzelaratzeko agindua eman du. Geroztik, Ertzaintza bitan saiatu da hura atxilotzen.

Astearte gauean, Ertzaintza Alkortaren gurasoen etxera joan zen gaztea atxilotzera, baina ez zegoen bertan. Asteazkenean berriro joan ziren, etxean sartzeko epaileak emandako baimenarekin, baina orduan ere, Alkorta ez zegoen etxean.

EH Bilduk Ondarroara joateko deia egin zuen ostegunean, Alkortaren atxiloketa oztopatzeko helburuarekin.

Gorenaren arabera, Alkortak ETAko talde bati "posta, informazio eta konpainia" lanetan lagundu zion. Horretarako 2008ko urtarrilean Frantziara joan zen trebatzeko.

Bigarren eguna

Ondarroako kaleetan barrena mila bat lagunek egin zuten manifestazioa larunbat arratsaldean Alkorta atxilotu ez dezaten eskatzeko.

Manifestazioa Zumardian bukatu zen, eta Urtza Alkortak berak hitz egin zuen. Konponbiderako garaia dela eta kartzelak hustu egin behar direla ohartarazi zuen Alkortak. Halaber, eskerrak eman nahi izan zizkien bere atxiloketa ekiditeko giza harresia osatzen ari diren pertsona guztiei.

Oier Lertxundi herri harresiko kideak atzo Euskadi Irratian esan duenez, "ETAk borroka armatua utzita, ez du zentzurik jarrera horrekin jarraitzeak", eta "modu baketsuetatik, desobedientziaren aldeko apustua" egin dute.

Herri harresia

Ostiral eguerdian Alkortak plazako eskailerak jaitsi zituen ukabila goian zuela, EH Bilduk egindako deialdia babestu duten lagunek pasilloa egiten zioten bitartean.

Ondarroako elkarretaratzea. EFE

Gaztea plazaren erdian eseri zen, Maribi Ugarteburu legebiltzarkidea eta Iker Rodrigo Bizkaiko Sorturen buruzagia alboan zituela. Duela gutxi Rodrigo atxilotu zuten, Xabier Lopez Peñaren "Thierry" gorpuari Loiuko aireportuan egindako harrera antolatzeagatik.

Inguruan 200 bat pertsona bildu ziren espazioak betez, Alkortaren atxiloketa eragozteko.

Ondarroako elkarretaratzea. EFE

Ekintzako parte-hartzaileek manifestaldia egin zuten ostiral arratsaldeko azken orduetan Ondarroako kaleetan, "kartzela hustutzeko garaia" lelopean.

250 lagun inguruk igaro zuten lehen gaua Ondarroako Zumardian, Urtza Alkorta herritarrari elkartasuna adierazteko gunean, eta giza hesia osatu dute haren atxiloketa saihesteko.

Askegunea

Aurreko apirilaren 19an mila pertsona inguruk babesa eman zieten Segiko kide izateagatik zigortutako sei kideri, Donostiako Boulevarren, Aske Gunean.

Azkenik, Ertzaintzak, bertan 'herri harresia' osatu zutenak banan-banan kendu eta zigortutakoak atxilotu zituen.


Cycling maratoia uztailaren 26an, Santioen baitan

Uztailaren 26an Cycling maratoia izango da Maiatzaren Lehena plazan (aljibearen ondoan), goizeko 11:00tan. Maratoiak ordubeteko bi zati izango ditu, eta parte hartzeko izena behar da kiroldegian, uztailaren 23ra arte gehienez ere. Parte hartzea doakoa izango da, eta lehen zatirako (11:00tatik 12:00etara), bigarrenerako (12:00etatik 13:00etara), edota bietarako eman daiteke izena. Maratoia bukatzen denean, kiroldegian dutxatzeko aukera izango da.


Konposta atera, eta ortuetara bisita egingo dute azaroaren 15ean

Mallabiko lau auzokonpost guneak martxan jarri zituztenetik zortzi hilabete pasatu eta gero, lehenengoz aterako dute konposta, eta herritarren artean banatuko dute. Azaroaren 15erako jarri dute hitzordua, eguerdiko 12:00etan.

Konposta atera eta banatu ondoren, Mallabiko ortu ekologikoetara bisita egiteko eta zelan funtzionatzen duten azaltzeko aprobetxatuko dutela adierazi du Mila Mondragon alkateak.

Alkateak gaineratu duenez, etxeko hondakinen %40 materia organikoa da. Auzoetan eta herrigunean auzokonposta egin, eta konposta herrian bertan kudeatzea eta berrerabiltzea da egitasmoaren helburua. “Betidanik modu naturalean egin dena egiteko aukera eskaintzen ari gara herritarrentzat. Ingurumenari kalte egin beharrean, ongarria itzultzen zaie”, azaldu du Mondragonek.


Whatsapp taldeak sortzeak dakartzan arriskuez ariko gara 'Faktoria'n

Gainera, krisia dela eta Euskal Herritik joandako talentudunei galdetuko diegu ea itzuliko ote liratekeen.

Whatsapp taldeak sortzeagatik isuna jaso dezakegu, salatu egin baigaitzakete. Izan ere, taldean baimenik gabe jendearen telefonoak aireratzen dira. Datuen Babeserako Euskal Bulegoko kide batekin, Aritz Eskuderorekin hitz egingo dugu asteazkeneko 'Faktoria'n legeak gai horretan zer dioen argitzeko. Bestalde, kanpoan lanean ari diren bi gazte euskaldunekin hitz egingo dugu, Euskal Herrira itzuliko ote liratekeen galdetzeko (Eusko Jaurlaritzak diru laguntzak ematen ditu itzultzeko) eta nolako lan baldintzak dituzten lanean ari diren tokian. Dublingo eta Municheko adibideak jasoko ditugu.

07:00etan hasiko da albistegia Igotz Alkortak gidatuta. 07:50 aldera, Maite Artolak hartuko du lekukoa, eta Rosa María Martin-Sabarisen iritzi tartea entzungo dugu. 08:30ean, solasaldirako tartean, Mikel Aramendi, Javier Diaz Noci eta Aitziber Oliban arituko dira aktualitatearen analisia egiten. 09:20 aldera, ekonomia tartea zabalduko dugu Helena Franco eta Beatriz Plazarekin, CAFen partizipazio publikoaz aritzeko. Ordua amaitzeko, Koldo Almandoz zinemagilearen errematea entzungo dugu.

10:00etan, Manu Etxezortuk hartuko du lekukoa, magazina abiatzeko. Hasteko, Idoia Torregaraik euskal hitzen berezitasunak ekarriko dizkigu. Ondoren, Datuen Babeserako Euskal Bulegoko Aritz Eskuderorekin argituko dugu zein arazo izan dezakegun Whatsapp taldeak sortzerakoan eta, 10:30ean, Alemaniaz ariko zaigu berriz Juanjo Sanmiguel lankidea. 11:00etako kirol aurrerapenaren ondoren, Txillardegi izango dugu hizpide. "Txillardegi, errotikako gogoeta" hitzaldian zer jorratuko duten azalduko digu Lorea Agirre JAKIN aldizkariko zuzendariak. Igandean beteko dira 6 urte Txillardegi hil zela eta hainbat ekimen antolatu du Txillardegi Udal Liburutegia herri ekimenak. 11:30ean, Esther Moyuaren liburu gomendioak entzungo ditugu, eta Kultura Bonuari buruzko xehetasunak emango ditugu.

12:00etan, Dublinen eta Munichen lanean ari diren bi gazte euskaldunekin hitz egingo dugu Aitor Jordanarekin (Paypal enpresan ari da lanean) eta Isaak Lizasorekin (autogintza arloan dihardu). Krisi bete-betean joan ziren, eta orain, Jaurlaritzak talentu gazteak berreskuratzeko aurkeztutako planaren harira, itzuliko ote liratekeen jakingo dugu. Bide batez, euren lan baldintzak eta egoera nolakoak diren azalduko digute. 12:30ean, Imanol Ituiñoren magia izango dugu, astero legez.

07:00etatik 13:00etara izango da martxan 'Faktoria'.


Neskame bat espetxeratu dute lan egiten zuen Getxoko etxeetan lapurtzea egotzita

Neskame bat espetxeratzeko agindua eman zuen atzo goizean Getxoko Guardiako Epaitegiak, lan egiten zuen etxeetan bitxiak, dirua eta bestelako ondasunak lapurtu zituelakoan atxilotu ondoren. Eusko Jaurlaritzaren Herrizaingo Sailak jakinarazi duenez, Getxo udalerrriko etxebizitza batean egindako lapurreta baten berri izan zuen Ertzaintzak joan den astean. Jabeek jarritako salaketaren harira, etxe hartako neskameak gertatutakoan parte hartu ote zuen ikertzen hasi ziren. Polizia iturriek gaineratu dutenez, ikerketari esker, bitxien salerosketarako Bilbo eta Getxoko denda ezberdinetan aurkitu zituzten agenteek ustez lapurtuak izan ziren bitxietako batzuk; aipatutako susmagarriak saldu omen zituen guztiak. Atzo arratsaldean, Ertzaintzak ustezko lapurra atxilotu egin zuen lapurreten egilea zelakoan, eta ondasunaren aurkako delitu bat leporatu zioten.

Era berean, Bilboko beste saltoki batean ere bitxiak eta bestelako ondasun batzuk saldu zituela jakin ahal izan da, Herrizaingo Sailaren arabera. Agenteek horiek guztiak eskuratu zituzten legez kanpoko jatorria zutela sumatu ostean. Ertzaintzak dio emakumezkoak aurretiaz lan egin zuen beste bi etxetan ere antzeko lapurretak izan zirela eta berak horietan ere nolabaiteko parte-hartzea izan omen zuela. Izan ere, epaitegiaren bilaketa-agindu bi zituen halako ekintzak egotzita.


Hesianek urrian argitaratuko du estudioko seigarren diskoa

Bien bitartean, Gasteizko Hala Bedi irratiaren 30. urteurrena dela eta, Durangoko Azokan kaleratu zuten bildumarako grabatutako kantuaren bideoa estreinatu dute.

Duela bost hilabete inguru amaitu zuen Hesianek "Hemen eta Orain" kontzertu bira, eta harrezkero estudioan dabiltza nafarrak lan berria prestatzen. Oraindik bide luzea dute aurretik, baina urrirako estudioko seigarren diskoa kalean izango dutela aurreratu dute.

Iazkoa urte gogorra izan zen Hesianentzat, halere, atsedenik hartu gabe, proiektu eta kantu berriak egiteko gogoz dabiltza.

Oraingoz, ez dute seigarren diskoko abesti berririk aurkeztu, baina Gasteizko Hala Bedi irratiaren 30. urteurrena dela eta, Durangoko Azokan kaleratu zuten bildumarako grabatutako kantuaren bideoklipa estreinatu dute.

Bertsioz osatutako bilduma horretan, Hesianek Alaitz eta Maiderren "Amets bat" abestia moldatu du.


Ainara neskatila afro-kanadarra eta liburuak

Kanadako Telebista Publikoan (CBC) izan dut Ainara Marin-Alleyne neskatila afro-kanadarraren berri, urtarrilaren 1ean eman zuen-eta The National albistegiak haren berri. Lehendabizi haren izenak eman zidan atentzioa, Ainara, euskalduna delako, baina gero albistearen mamiak berak.

Kontua da Ainara Marin-Alleynek 11 urte dituela, eta aurkitu berri duela misio bat bere bizitzan: dibertsitatea erakusten duten liburuak bilatu eta zabaltzea. Horregatik titulatu zuen albistegiak horrela: “Neskatila beltz baten misioa: liburuak bilatzea, dibertsitate handiagoa erakusten dutenak”.

Albisteak azaltzen zuenez, hasiera batean Ainarak nahiago zuela telebista liburuak baino. Halako batean baina, hasi zen irakurtzen, baina iruditzen zitzaion liburuetan jende gutxi agertzen zela bere kolorekoa edo gutxiengoetakoa. Horregatik, hasi zen bilatzen liburuak, hobeto ispilatuko zituztenak minoriak.

Bilatu, aurkitu eta komentatu, hori hasi zen egiten Instagramen sortu zuen txokoan: “ainarasbookshelf” / “Ainararen liburu-apalategia”. Bertan gomendatzen duen liburu bakoitzean, pertsonaia nagusiak dira beltzak, kolorekoak edo indigenak. “Ni bezalako jendea da hor agertzen dena”. Iritzia ematen du liburuen inguruan, eta, askotan, elkarrizketau egiten ditu idazleak eta ilustratzaileak. Horretan aitak ere laguntzen dio.

Halako arrakasta lortu du, zeren Hamilton hiriko liburutegi publikoak, berau Ontario probintzian, izendatu baitu Ainara bibliotekari gazte egoiliarra. Gaur egun dibertsitatea erakusten duten liburuak Hamiltongo liburutegiko bildumaren %20 dira, eta Ainararen betebeharra izango da kopuru hori handitzea.

Txalotzekoa Ainara gaztearen grina, dibertsitatea zabaltzeko haur eta gazte literaturan, eta txalotzekoa Hamilton hiriko liburutegiak neskatilarengan jarri duen konfiantza.


Herriko hainbat txoko 2008ko egutegian

Azken bi urteetan egin moduan, Pablo Feo Leitzako argazkizaleak herriko irudiekin egindako egutegi berri bat aurkeztu du. Berrikuntza gisa, 2008ko ale honetarako, Leitzako txokoak izanen dira protagonistak. Aurreko edizioetan argazkilariak ateak izan zituen ardatz. Guztira 12 dira Pablok hautatu dituen argazkiak, eta bakoitzak urteko hilabeteekin lotura hertsia du. Batzuetan nabarmenagoa da besteetan baino. Argazkien artean, Sasaingo presaren irudia, Inguruartean hartutako argazkia eta jada herritarren memorian bakarrik dirauen Villa Paulinaren irudia daude.


Iñaki Artolarekin larunbateko alegiako gaztetxeko saioaz

Iñaki Artola bertsolari eta pelotariaren laguntzaz aztertu dugu 7 astoren gainean eta Erniarraitz 1ekoen arteko saioa.

Alegiako Gaztetxea berriro ere bete egin zen Gipuzkoako Herriartekoaren aitzakian. Aurrekoan bezala Alex Goikoetxea aurkezlearen esanetara jardun ziren sei bertsolariak. Oraingoa ordea, aurrekoa ez bezala, bigarren sailkatze faseko saioa zen. Alegiako 7 astoren gainean eta Azpeitiako Erniarraitz 1.

7 astoren gainean: Imanol Irazostabarrena, Iñaki Artola eta Mikel Artola

Erniarraitz 1: Leire Ostozala, Beñat Lizaso eta Jokin Uranga.

Saio aparta izan zen, ateraldi askorekin ere oso berdindua. Azken emaitza hamabina.


Udalekuak euskaraz gozatzeko aukera

Aurten, uda Okondon euskaraz gozatzeko proposamena dakar Okondoko Udalak. Uztailaren 2tik 31ra bitartean udaleku jarduerak eskainiko dira goizeko 10:00etatik eguerdiko 13:30etara.

Udaleku hauetan, 3-12 urte bitarteko neska-mutilek parte har dezakete eta plaza kopurua mugatua denez, aste honetatik aurrera izen-ematea zabalik dago eta ez dute epez kanpoko inor onartuko, apuntatzerakoan Okondon erroldatutakoek izango dute lehentasuna

Uztaileko opor egun horietan ekintza ugari antolatuko dira, hala nola; eskulanak, jolas ludikoak, kooperatiboak deritzonak, gymkanak, uretako ekintza, abenturak, kirolak…eta abar luze bat, guztia jakina euskaraz gozatzeko modukoa.

Aipatu legez, izena emateko epea jada zabalik dago, maiatzaren 21ean hasi eta ekainaren 12a bitartean, Udaletxean bertan izen-emate orria bete beharko da. Multikirol eta multiabentura udalekuetan parte hartzeko tarifak honako hauek dira, ume bakarra bada 80 €, 2 ume 140 € eta hiru ume badira 180 €, beti ere, herrian erroldatuta ez daudenek beste tarifa bat izango dute.


Helduentzako korrika entrenamenduak irailaren 27an hasiko dira

Irailaren 27an, arratsaldeko 18:45ean, korrikako helduen entrenamenduak hasiko dira. Elkartzeko lekua, kiroldegiko sarreran. Entrenamenduak astearte eta ostegunetan arratsaldeko 18:45ean izango dira.

Interesa duten guztiek izena eman dezakete kiroldegian. Informazio gehiago, Lubaki kiroldegian (943862021 edo kirolak@lubaki.eus)


Sardina dastatze solidarioa San Bartolome egunean

Antzuolako jaiak historikoki San Bartolomeak ziren, baina uztailera aldatu zituztenez, zapatuan egun hori gogora ekartzeko Sardina jana antolatu zuten. Aurten Anelkar elkarteak hartu du horren ardura, eta proiektu solidariotarako 600 euro baino gehiago batu zituzten.

ARGAZKI GALERIA

Gazteek gogoratu ez arren, Antzuolako jaiak San Bartolome egunean ospatzen ziren, baina duela 30 urteko egindako galdeketa baten ondorioz uztailera pasa ziren. Ohiturari eusteko, egun berezi honetan, ermitako kanpaia jotzen zuten. Urte batzuk geroago, koadrila batek Sardinada bat antolatzen hasi zen.

Aurten, lehen aldiz, Anelkar elkarteak hartu du hitzortu honen ardura. 150 pertsona batu ziren zapatuan herriko plazan sardinaren usainak deituta. Otordu herrikoia bihurtu den arren, atzean, helburu solidario bat dago. Sardinadak, elkarteak Kongo eta Senegalen dituen proiektuei laguntzeko hitzordu bat da "600 euro baino gehiago batu ditugu", dio Jabi Etxabe Anelkarreko kideak.

Egubakoitzean bigarren hitzordu solidario bat antolatu du Anelkarrek. 19:30etatik aurrera, elkarteko kideek pitxoak salduko dituzte Zurrategi plazan, eta bertan lagundu nahi dutenek, dastatzean parte hartzeaz gain, patata tortilla bat eroateko aukera ere badute.


Gabonetako III. pilota topaketa

Urtarrilak 2-3 eta 4

Beotibar pilotaleluan III.PILOTA Topaketa izango da.

100 pilotari inguru izango dira bertan parte hartzen.

kategoriak

hasiberriak,Benjaminak eta Alebinak.

urtarrilak 2 asita urtarrilaren 4 ean amaituko dira.

Final laudenak final erdiak eta finalak Benjamin eta Alebinetan jokatuko dira.

urtarrilaren 4 ean arratsalden.

Hasiberrientzat jolasak izango dira goizean.


Bi lagun zaurituta eta bost atxilotuta Erandion, liskar baten ondorioz

Ertzaintzak 25 eta 43 urte bitarteko bost gizonezko atxilotu ditu bart istilu batean parte hartu izana leporatuta. Era berean, aurpegian eta buruan zauriturik suertatu diren bi pertsona anbulantziaz eraman behar izan dituzte arreta medikoa jasotzera. Herrizaingo Sailak zabaldu duen bertsioaren arabera, gauerdi aldera Sos Deiak zerbitzuak hainbat dei jaso du Erandiotik. Auzokideek Erandioko herriguneko oinezkoentzako kale batean zegoen gizonezko talde baten jarrera salatu ei dute. Lekukoen arabera, gizonezkoek terrazetan zeuden bezeroen aurka aulkiak, basoak, botilak eta beste objektu batzuk botatzen aritu dira. Bertsio ofizialarekin jarraiki, ertzainak bertaratu eta berehala sesioan zebilen talde bat banatu dute eta bi zaurituentzako anbulantzia eskatu. Lekukotasunak bildu dituzte eta horien arabera terrazen aurkako erasoa inolako abisu edo arrazoirik gabe burutu dute bost gizonezkok. Kalea hankaz gora zegoela ikusita, ustezko bost gaizkileak atxilotu eta ertzain-etxera eraman dituzte, epailearengandik pasatzeko zain.


Udal gidaliburua kalean

Arrasateko udalak antolatzen dituen hezkuntza jarduerak eta zerbitzu guztiak datoz gidaliburu honetan. Sarean ere sartu dute.

Zerbitzuen inguruko inguruko informazio osoa dakar gainera: telefonoak, izena emateko epeak, arduradunaren datuak, ordaindu behar diren eta zenbat ...

Edonork kontsulta dezake gidaliburu hau www.arrasate-mondragon.org

Ikasleendako gidaliburua

Berez, ikasleei zuzendutako gidaliburua da. 550 ale argitaratu dituzte eta ikastetxetan eta gazte bulegoan banatu dituzte.


Oraingo honetan, bikoteka

Dardo txapelketa antolatu du Atxur tabernak iganderako. Bikoteka izango da oraingo honetan, arratsaldeko 17:30etan hasita. Izena eman nahi duten bikoteek, ordu erdi lehenago joan beharko dute Atxurrera. Herritarrak animatu nahi dituzte parte hartzera.


'Bi txirula': Zumaian aurkeztu ondoren, orain Berlinera

Euskararen Asteko egitarauaren baitan aurkeztu zuten atzo Bi txirula pelikula. Iñigo Garcia gidoilaria eta zuzendaria, Jose Luis Barredo, Iker Hazas eta Jon Garcia izan ziren pelikula aurkezten eta, amaieran, bertaratutakoen galderak erantzuten.

Pelikula hau aurtengo Donostiako Zinemaldian estreinatu zen, Zinemira sailean, eta Irizar sarirako hautagaia ere izan zen. Oraingoz, Zinemaldiaren ondoren, Gernikan eta Zumaian erakutsi da eta orain nazioarteko bidea hasiko du. Ostiral honetan bertan Berlinen emango da, Alemaniako hiriburuko Euskal Etxeak antolatutako Baskisches Filmfestival 2017 jaialdiaren baitan. Ostiralean izango da saioa eta Iñigo Garcia eta iker Hazas izango dira pelikula aurkezten.

Oraindik erabat lotu gabe badago ere, ziur aski Erroman ere emango dute Bi txirula, bertako Euskal Etxeko Associazione Culturale Euskara taldeak antolatutako euskal zine zikloan.


Ingalaterran ari dira ikertzen larunbatean Stockholmen izan zen leherketaren arrastoa

Tomas Lindstrand Suediako Fiskal Nagusiaren arabera Lutonen bizi zen 29 urteko irakiar batek eragin zuen eztanda, eta Scotland Yard bere etxea miatzen izan da.

Larunbatean Stockholmen izan zen leherketaren ikerketak Ingalaterrara eraman du polizia, eta Scotland Yard-ek etxe bat miatu du Lutonen. BBC telebista katearen arabera, Taimur Abdulwahab al-Abdali 29 urteko irakiarrak eragin zuen leherketa, baina bere etxean ez dute lehergairik aurkitu. Gizon hori dela %98an daudela seguru dio Tomas Lindstrand Suediako Fiskal Nagusiak, eta ADN froga baten zain daude ziurtatzeko. Lehergailuak gerriko batean soinean zeuzkala eta motxila batean metraila zeukala ere jakinarazi du fiskalak. Material aldetik,ongi hornituta zegoela, eta bere helburua Ahlens City saltoki gune handia edo trenen geltoki zentrala izan litzazkeela gehitu du. Beti ere, jende asko zebilen tokiren batean egin nahi zuela eztanda dio.

Albiste agentzien arabera, 1992. urtean joan zen al-Abdali Bagdagetik Suediara bizitzera, eta 2001.ean Ingalaterrara joan zen ikastera. Berdfordshire-eko Unibertsitatean graduatua zen. 2004. urtean ezkonduta zegoen eta bi alaba zituen.


'Urzulo' dokumentala egongo da ikusgai hilaren 22an

Loramendi Euskara Elkarteak antolatzen duen Dokumentaldiak ekimenaren barruan erakutsiko dute 'Urzulo' lana hilaren 22an (18:30ean, udaletxe zaharrean).

Oñatiko Espeleologia Taldeak egindako lana Bilbao Film Festival-ean erakutsi zuten 2015ean – Euskarazko pelikula onenaren saria jaso zuten– eta oinarrian, Aloña Mendiko iparraldean dagoen Urzulo izeneko kobazuloan egindako lana batzen du: "Gidoiaren indarra, iluntasunean grabatzeak daukan zailtasuna eta Euskadiko leku ezezagunak azaleratzeko espiritua" nabarmendu zuten orduan.

80ko hamarkadan egindako lana

Urzulo kobazuloa 80ko hamarkadan esploratu zuten, baina kobazuloan bertan zegoen urak traba handiak eragiten zituen sakonago esploratzen jarraitzerako orduan, eta lanak amaitutzat eman zituzten. Hala, martitzenean dokumentala erakutsi ostean espeleologia taldeko lagunek azalduko dute zelan ekin zioten ostera ere ia hiru hamarka geroago Urzulo sakonago esploratzeari.


Bihotzari eragiten dioten buruko gaitzak

Buru Bihotzez, alzheimerra edo antzeko dementziak dituzten gaixoen eta haien senitarteko, lagun eta zaintzaileen bizi kalitatea hobetzeko helburuarekin, Tolosaldean eratu berri den elkartea da.

Oraingoz, Tolosaldeko hamabost bat familiak osatzen dute Buru Bihotzez elkartea, baina “hazteko prozesuan” daude, Mertxe Orte elkarteko kideak aipatu duenez. Tolosaldean 400 familiak baino gehiagok dute buruko gaitzen bat duen pertsonaren bat etxean. “Gaixo dauden gure senideentzat baliabide eske ate joka hastean, indar handiagoa egingo dugu denok elkar hartuta joanez gero”.

Gaur egun Buru Bihotzez elkartean batzen diren kideetako batzuk Afagi Gipuzkoako alzheimerdunen elkarteko bazkide ziren aurretik, eta beste askok elkarte horrek Tolosan antolatutako egitasmoetan ezagutu zuten elkar. Ortek azaldu duenez, eskualdeko familiak orduan hasi ziren elkarrekin biltzen: “Gaixoentzat eta familiako kideentzat baliabide zuzenagoak lortzea da gure helburuetako bat. Hor egin genuen talka Afagi elkartearekin. Ez da egon haserrerik, baina ikusi genuen Gipuzkoa osorako elkartea egitura handiegia zela gure beharrei erantzuteko. Horregatik erabaki genuen gertuagokoa izango zen elkarte txikiago bat sortzea”.

Baliabide gehiago eskatzen dute Buru Bihotzez elkarteko kideek, uste baitute gaur egun ez dela eskaintzen dementziak dituzten gaixoentzako zerbitzu espezifikorik. Bere bizipenen berri eman du Maribel Nuñezek: “Oso gauza zehatzak behar ditu buruko gaitz bat duen gaixoak, eta, esate baterako, haientzat ia ezinezkoak dira eguneko zentroetan egiten dituzten ohiko ekintzak. Galdu egiten dute interesa, eta frustratu egiten dira askotan”. Gaixo bakoitzarentzat unean uneko premiaren araberako “arreta pertsonalizatu eta zehatza” eskatzen dute Buru Bihotzez elkarteko kideek.

“Ahalik eta baliabide gehien lortzeko presioa egingo dugu”, azaldu du Izaskun Jauregik, elkarteko beste kideetako batek. Oraingoz, harreman zuzena dute Tolosako anbulatorioko gizarte laguntzailearekin, eta elkartera bildu dira erretiroa hartutako zenbait mediku eta psikologo. “Etorkizunean gaixoekin ere egin nahi dugu lan, gaitza dutenentzat estimulazio kognitiboko tailerrak antolatuz”, gaineratu du Jauregik. Gizartean sumatzen duten “estigmatizazioari” aurre egiteko lan egin nahi dute elkartean, “buruko gaitzak ikusaraziz”.

Autolaguntza taldea

Gizartea gai horren inguruan kontzientziatzeko eta sentsibilizatzeko informazioa hedatzea da elkartearen helburua, eta Tolosaldeko osasun etxeetan eta gizarte zerbitzuetan informazio orriak banatzen ari dira horretarako. Zabalik dituzte harremanetarako bideak ere: 943-00 68 79 telefono zenbakia —08:00etatik 15:00etara egoten da martxan— eta burubihotzez@gmail.com helbide elektronikoa.

Eurak, nagusiki, autolaguntza talde moduan antolatu direla azaldu du Jauregik: “Orientazio falta ikaragarria sentitzen da gaitza etxera iristen denean. Laguntzak nola eskatu, judizialki paperak nola bete, zaindari profesionalak kontratatzerakoan zer bideri jarraitu… Aholkularitza hori ematen saiatzen gara gu, edo, behintzat, leihatilara joateko bidea errazten diogu elkarri”.

Baina, batez ere, babes emozionala eskaintzen dute elkartean. “Oso korapilatsua da gaixotasuna”, aipatu du Ortek. “Gaixoarekin duzun harremanaren arabera, aldatu egiten da onarpena. Gure kasuan, gaixoaren alabak gara, eta errazago barneratu dugu egoera. Baina gaitza duten gaixoen bikotekideei gehiago kostatzen zaie errealitatea onartzea. Gogorra da elkarbizitza, tentsio betean igarotzen baititugu eguneko 24 orduak”, azaldu du Ortek. Nuñezen ustez, hain zuzen, “gaixotasuna onartzea” da gakoa: “Tenple handia behar da horrelako pertsonekin tratua izateko. Zenbat eta goizago onartu egoera, orduan eta hobeto moldatuko zara. Behin lasaitasun hori duzunean, hobeto lagundu ahal izango diozu gaixoari. Zirrikituak edo norberaren estrategiak bilatzen dira egoera hobeto barneratzeko”.

Emakume adina gizon daude Buru Bihotzez elkartean, baina Ortek, Nuñezek eta Jauregik onartu dute zaintza lanak, oraindik ere, emakumeek egiten dituztela neurri handi batean. “Ez da guk gaitasun handiagoa dugulako”, hasi du azalpena Jauregik. “Ikasi egiten da egoerei aurre egiten, horretarako ahalegina egin eta gogoa edukiz gero, betiere”. Bere modura, aitaz “disfrutatzeko” beta ere izan duela azaldu du Nuñezek: “Asko ikasi dut. Gaixo egon den artean, hobeto ezagutu ahal izan dut aita, eta goxotasun handia izan dut harekin. Gaixo egon izan ez balitz, ez nituen bizi izango une horiek”.

Buru Bihotzez elkarteak hitzaldiak, mahai inguruak eta batzarrak antolatzeko asmoa du hurrengo hilabeteetan.


Mailaz igotzea lortu dute Beti Gazte futbol taldeko jubenilek

Errekako mutiko infantilek ere kopa irabazi zuten etxean

Asteburu honetan emaitza onak izan dira kategoria "ttikietako" eskualdeko kirolarientzat. Futbolean, Beti Gazteko jubenilek igoera faseko azken partida nagusitasunez irabazi (7-0) eta lehenbizikoak sailkatu dira, Gipuzkoako Ohorezko mailara igoera lortuz. Eskubaloian, kopako finala Donezteben jokatu zuten Errekako mutiko infantilek eta garaipena lortu zuten etxean, kopa irabaziz.

Asteburu honetan emaitza onak izan dira kategoria "ttikietako" eskualdeko kirolarientzat. Futbolean, Beti Gazteko jubenilek igoera faseko azken partida nagusitasunez irabazi (7-0) eta lehenbizikoak sailkatu dira, Gipuzkoako Ohorezko mailara igoera lortuz. Eskubaloian, kopako finala Donezteben jokatu zuten Errekako mutiko infantilek eta garaipena lortu zuten etxean Burladaren kontra (34-27), kopa irabaziz.

FUTBOLA

Gipuzkoako Ohorezko Mailan

Aurrera 1 - Beti Gazte 0. 94. minutuan suspenditua.

Gipuzkoako Erregionaleko lehen mailako igoera fasean

Gure Txokoa 0 – Dunboa-Eguzki 2

Nafarroako Preferenteko kopan

Ardoi 1 – Baztan 2 (Jabier Urrutia eta Asier Lizartza). Joaneko partida irabazi zuten baztandarrek.

Nafarroako Erregionaleko lehen mailako igoera fasean, lehen kanporaketako itzulera

Aurrera 1 (Joseba) – Castillo 1. Leitzarrak sailkatu dira hurrengo kanporaketarako.

Nafarroako Erregionaleko lehen mailako kopan

Milagrés 1 – Doneztebe 0

Gipuzkoako jubenilen lehen mailako igoera fasean

Beti Gazte 7 (Unai Telletxeak 2, Koldo Ordaxek 2, Mikel Telletxea, Joseba Bertiz eta beraien atean) – Antigua Luberri 0. Lehenbizikoak izan dira lesakarrak eta mailaz igotzea lortu dute. Heldu den asteburuan finala jokatuko dute.

Nafarroako jubenilen bigarren mailako igoera fasean

Beti Onak 1 – Baztan 3 (Aingeru Olabe, Asier Olabe eta Antton Astiz)

Doneztebe 3 (Fermin Estanga, Emanuel Gonzalves eta Ibon Leiza) – Peña Azagresa 2

Nafarroako kadeteen lehen mailan

UDC Txantrea 5 – Baztan 2 (Imanol Azpiroz eta Iñigo Dendarieta)

Nafarroako kadeteen bigarren mailan, igoera fasea

Doneztebe 3 (Mikel Retegi, Julen Retegi eta Diego Armando) – Berriozar A 0

Nafarroako infantilen bigarren mailan

CD Valle de Egues 3 - Beti Gazte 2 (Jorge Agirre eta Julen Arakues)

ESKUBALOIA

Mutiko jubenilak kopan

Anaitasuna – Erreka

Nafarroako neska kadeteak Kopako finala hirura

BM Lizarreria - Baztango KT

Malkaitz – BM Lizarreria

Baztango KT – Malkaitz

Nafarroako infantil mutikoak koparen finala

Erreka 34 – Burlada 27. Erreka kopako txapeldun.

Nafarroako infantil neskak, kopan

Erreka 13 – Atarrabia 18

Lagunak 30- Baztango KT 13

LAXOA TXAPELKETA

Baztan-Errekako laxoa txapelketan, zazpigarren jardunaldiko partida bakarra jokatu da asteburuan, euriarengatik.

Doneztebe E 6 – Irurita B 9


Toti Martinez de Lezea: "Argi neukan euskarazko bertsioak behar zituztela nire liburuek"

Aretxabaletako Zaraia aretoan izan da Toti Martinez de Lezea arratsaldean, 'Baionatik Muskizeraino, 35 emakume, 35 istorio' berbaldia eskaintzen, 'Urak dakarrena' azken liburuaren harira. Idazlearekin hitz egiteko aukera izan dugu.

Kostako 35 emakume dira zure azken liburuko protagonistak. Zergatik?

Barnealdeko eta kostako emakumeak berdinak dira, baina kostaldekoek urteetan berezitasun bat izan dute, denbora asko eta asko egiten zutela bakarrik. Hau da, beraien senarrak, semeak, aitak, anaiak, maitaleak... itsasoan egoten ziren urteko sasoi luzeetan, Ternuan-eta, balearen arrantzan, esaterako.

Historiak jaso ez arren, paper garrantzitsua betetzen zuten emakume horiek, ezta?

Bai. Historia kontatu izan dutenek ez dituzte aipatu izan emakume horiek. Eta bakarrik egoten zirenean den-dena atera behar izaten zuten aurrera, ez ziren etxean sartuta geratzen. Sarritan hartzen zuten negozioaren gidaritza, esaterako. Eta duela aste batzuk Bermeon gertatutako suteen antzekoak jazotzen zirenean, beraiek ziren suak itzaltzen zituztenak, beraiek berreraikitze lanetan egoten zirenak. Egia da idatzizko dokumentu oso gutxi daudela kostako emakume horiei buruz, baina egon badaude. Nik irakurrita ditut.

Eta horietan oinarritu al zinen liburua idazteko orduan?

Egia esan behar badut, 35 istorioetatik 3 bakarrik daude dokumentuetan oinarrituta. Gainerakoak herri bakoitzaren nortasunari egokituta nire irudimenetik sortutakoak dira, asmatutakoak. Batzuetan istorio tristea kontatzen dut, bestetan barrez amaitzeko modukoak...

Idazle ibilbidean fikziora jo izan duzu, bestetan nobela historikoa landu. Non aritzen zara erosoen?

Gustura aritzen naiz edozein esparrutan, egia esateko. Gura dudana egiten dut momentu bakoitzean. Orain, esaterako, fikzio istorio bat daukat buruan bueltaka.

Zure liburuak hizkuntza ezberdinetan irakur daitezke.

Euskaraz, alemanez, ingelesez, portugesez... Egia da nik erdaraz idazten dudala, euskaraz jakin arren ez naizelako gai milaka berba erabiliz liburu bat osatzeko. Dena den, argi neukan euskarazko bertsioak behar zituztela nire liburuek, euskaldun sentitzen bainaiz, nire seme-alabak euskaldunak dira...

Liburuaren Eguna izan zen atzo, martitzena. Nola ikusten duzu egoera?

Badirudi estatistikek irakurtzeko zaletasuna gora doala esaten dutela, batez ere gazteen artean. Eta ez da gutxi, dituzten tramankulu guztiekin-eta. Liburuak erosten ez dituztenak ere, garestiak direla diotenak. Batetik liburu baten atzean jende asko dagoela esango nieke, (idazlea, maketagilea, editorea...). Bestetik, irakurri gura izan ezkero, liburutegiak ere hor daudela, maileguan hartzeko, edo bestela, eskatu norbaiti!


Erreferendum eguna, argazkitan

Goizean goizetik bildu dira herritarrak bozkalekuetan, Poliziak itxi ez ditzan. Escoles Obertes plataformaren arabera, 1.100 eskola baino gehiago okupatu dituzte herritarrek. Mossoak bozkalekuetara hurbildu dira, eraikinak hustu behar direla abisu emateko, baina han bildutakoek uko egin diote. Milaka herritarrek asteburua pasatu dute eskoletan jarduerak egiten, igande goizera arte irekita egongo zirela bermatzeko.


Odola ateratzeko aukera izango dute gaur herritarrek

Gaur izango da urteko lehen odol ateraldia, 17:00etatik 21:00etara, anbulatorioan. Azpeitiko Odol Emaileen Elkarteko kideek herritar guztiak animatu dituzte odola ateratzera, "odol beharra" dagoelako.

Gaur izango dute odol emaileek odola ateratzeko urteko aurreneko zita. Herritarrek anbulatorioan eman ahal izango dute odola 17:00etatik 21:00etara bitartean. Azpeitiko Odol Emaileen Elkarteko kideek herritar guztiak animatu dituzte odola ateratzera, "odol beharra" dagoelako. Otsaileko odol ateraldia hilaren 28an izango da.

Iaz 1.168 ateraldi egin zituzten herritarrek guztira.


Jon Mujikak eta Amaia Zendoiak irabazi dute igeriketa proba

Errioan jokatu da Zumaiako lehen itsas zeharkaldia, itsasoa handiegi zegoelako, baina horrek ez du proba samurrago egin. Izan ere, marearen indarrari aurre egiteko lanak izan dituzte igerilariek. Jon Mujika eta Amaia Zendoia izan dira Arranplako helmugara iristen lehenak. Hemen dauzkazue, kronika, argazki bilduma eta sailkapenak.

Marea indar handiz zetorren errioan gora igerilariak 16:00etan Arranplatik abiatu direnean. Kresala parean zuten bueltan emateko buia eta batek baino gehiagok lanak izan ditu lehen tarte hori osatzeko. Errio bazterretik joan dira gehien gehienak, erdialdeko korrontea saihesteko, baina buiara gerturatu direnean gehienak erdialderantz jo dute eta hor hasi dira arazoak. Abiadura handiz egin beharra zegoen igeri buia gainditzeko, eta batek baino gehiagok han utzi ditu bere indarrak. Eman eta eman eta aurrera egin ezinik gelditu dira batzuk, lehertu arte. Gutxi batzuk Kresalako hormaren paretik egin dute aurrera, eta buia paretik pasa direnean bakarrik jo dute erdialderantz. Horiek asmatu dute bete-betean.

Behin buia gaindituta, errioan gora ziztu bizian joan dira igerilariak, korrontea alde. Itsas kiroldegian berriro errioan behera, Moilaberriko zubiraino, eta handik Arranplara iristeko berriro dena eman behar, bazter-bazterretik.

Jon Mujika bergararra izan da uretatik irteetan lehena, 25:40ko denbora eginez, Ander eta Unai Arruabarrena anaia hendaiarren aurretik –Ander Vilariño auto gidari ezaguna laugarren izan da–. Lehen emakumea Amaia Zendoia donostiarra izan da (27:29), Irati Samaniego donostiarraren eta Itxaso Alonso bilbotarraren aurretik.

Zumaiarren artean, Mikel Mangas (26:52) eta Maria Galparsoro (34:35) izan dira azkarrenak.


Rementeria eta Ortuzar Gernikan izango dira, astelehenean

Mitina emango dute Bizkaiko Foru Aldundirako hautagaiak eta Euzkadi Buru Batzarreko presidente Andoni Ortuzarrek. Gernika-Lumon izango da ekitaldia, 19:30ean.


Lankidetzaren beharra berretsi dute euroeskualdearen buruek

Roussetek, Txibitek eta Urkulluk azpimarratu dute eskualdeen arteko elkarlana ezinbestekoa dela Europako «ziurgabetasun» egoeran. Hiru proiektu aurkeztu dituzte


Konexioa eta gospela

Javier Colina eta Kirk Lightsey, eta Los Ángeles Crenshaw Gospel Choir

Lekuak. Principal antzokia eta Mendizorrotza kiroldegia. Eguna: Uztailak 16.

Aurreko urteetan bezala, Principal antzokiaren lehen kontzerturako, Konexioa izeneko atalerako, hemengo eta kanpoko musikarien batuketa hautatu dute. Aurtengoan, Javier Colina kontrabaxu jotzaile nafarrak eta Kirk Lightsey pianista estatubatuarrak hasi zuten Gasteizko Jazzaldia. Jazz formazioetan ohikoak dira pianoak, bateriak eta kontrabaxuak osatutako hirukoteak, baina ez, ordea, bikote moduan, bateriarik gabe, herenegun entzun genuen bezala. Horrek, agian, adierazpen aukerak mugatzen ditu; are gehiago, elkarrekin jotzeko ohiturarik ez daukaten musikariak direnean. Hala ere, hori ez zen oztopoa izan saio horretan. Oholtza gainean zeuden bi musikariek lagun arteko elkarrizketa bat garatu zuten ordubete eta erdi iraun zuen kontzertuan.

Hirukoteetan protagonismoa pianoak edukitzen badu ere, bikote honetan maila berean aritu ziren biak. Colinak argi utzi zuen kontrabaxua ez dela erritmoa markatzeko tresna hutsa, eta trebezia handia erakutsi zuen melodiak garatzen. Konplizitate handia sumatu nuen bi musikarien artean, Javierren ekarpenek noizbehinka Kirken algarak eragiten baitzituen. Oro har, kontzertuan zehar aire latinoak eta jazz klasikoa tartekatu ziren, eta baita flamenkoko ukituak ere Javierren aldetik. Kirk piano jotzailea izateaz gain, zeharkako flauta ere menperatzen du. Harekin egin zuen saioko pieza abstraktuena, ordura arteko estilo melodikoarekin zeharo apurtuz.

Ohitura ere bada Mendizorrotzako lehen saiorako gospel talde bat ekartzea. Aurten, Iris Stevensonek gidatzen duen L.A. Crenshaw abesbatzak ireki du egitaraua. Irisek berak eman zion hasiera saioari Schillerrek alaitasunari dedikatu zion oda ospetsuaren lehen notak pianoan joz. Izan ere, alaitasuna izan zen nagusi kontzertu horretan, oso erritmo biziak eta koreografia ikusgarriak erabili zituztelako ia ekitaldi osoan. Dena dela, molde bakarreko taldea ez dela erakutsi zuten, eta estilo ezberdinak jorratu zituzten. Beltzen espiritual batzuk (Swing Low, Sweet Chariot tartean) abestu ondoren, soul erritmoak eta baladak ere egin zituzten. Swahiliz ere abestu zuten Irisek moldatutako abesti batean (Ile Gbogbo). Ahots onak dituztela agerian utzi zuten saioan zehar. Guztien artean, nik Irisena nabarmenduko nuke. Gutxi kantatu zuen, baina une horietan gaitasun handia, modulatzeko erraztasuna eta erregistroak aldatzeko ahalmena dituela agerian utzi zuen bizitasun handiko emakume adineko honek. Musikariek ere bere tartetxoa izan zuten solo batzuk egiteko, nahiz eta garbi zegoen protagonismoa ahotsek zutela. Oh Happy Day ezaguna kantatzeari ekin ziotenerako, Mendizorrotzako ikusleak zutik eta txaloka zeuden. Kaliforniarrek dena eman zuten eta jendeak eskertu zien. «Eskerrak bihotzez» esan zigun Irisek gaztelania traketsean, eta When The Saints GoMarching In abestiak amaitu zuen saio luze eta bizi hori.


Zarauzko kiroldegiko langileek hiru egunetako lanuztea egingo dute

Lanuzteekin jarraituko dute kiroldegiko langileek hurrengo egunetan. (Amaia Ventas Aldabaldetreku)

“Hamar egun hauetan ez dugu proposamen zehatzik jaso, eta gaur eguerdian BPXport enpresaren deia jaso dugu, 17:00etan bilera bat egiteko. Ikusiko dugu zer gertatzen den, baina argi dugu interlokuzio hori enpresarekin baino udalarekin egin behar dugula”, argia izan da bere adierazpenetan Urola Kostako ELAko ordezkari Janire Diaz.

Enpresarekin eserita egongo dira une honetan, eta haien aldetik proposamenen bat jasotzea espero dute. “Guk eskatzen dugun guztia jasotzen duen lan hitzarmen bat lortuz gero, berri positiboa izango litzateke”. Hala ere, “ardura zuzena” udalarena dela nabarmendu du ELAko ordezkariak, “pleguak publikatzera beraiek bidali dituztelako” eta “aterako diren baldintza ekonomikoen terminoak beraiek erabaki dituztelako”.

Bere esanetan, “lanuzteak eta mobilizazioak amaitutzat joko ditugu guk nahi ditugun terminoetan sinatzen dugunean hitzarmena eta udalaren plegutan jasota geratzen diren momentuan. Udalak ardura hori hartzen ez badu, gure arazoa ez da konponduko”. Hitzarmena sinatu eta udalak pleguetan jasotzeko konpromisoa hartu arte, mobilizazioekin jarraitzeko asmoa dute langileek.

Egunotako mobilizazioak:

Martxoak 2, osteguna

06:00etatik 09:00ak aldera arte, kiroldegiko sarreran bilduko dira langileak.

17:00etan, auto karabana herrian zehar.

Martxoak 3, ostirala

08:00etatik 10:00ak aldera arte, kiroldegiko sarreran bilduko dira langileak.

17:00etan, kiroldegiko sarreran bilduko dira langileak.

19:00etan, elkarretaratzea udaletxe aurrean. Herritarrei deialdi zabala egin diete.

Martxoak 4, larunbata

08:00etan, kiroldegiko sarreran bilduko dira langileak.

10:00ak aldean, bizikleta martxa ikastetxez ikastetxe.


"Gure elikadura babestu behar dugu"

Elikadura Katearen Legea moldatuta ere, baserritar profesionalen "iraunkortasuna" auzitan izan litekeela dio Bittor Oroz Nekazaritza sailburuordeak, Bruselatik murrizketak baletoz.

Espainiako Gobernuak Elikadura Katearen Legea moldatzeko dekretua onartuko du, nekazarien eta abeltzainen aldarrikapenei erantzuteko. Euren produktuentzat salneurri duinak eskatu dituzte. Bruselan, baina, aurrekontuen negoziaketa betean dira bitartean, eta PACen diru-laguntzak murrizteko proposamena ari dira aztertzen. Europatik hiru eurotik bi nekazarien eta abeltzainen laguntzarako dira.

Laguntza horiek % 30era murriztuta, baserritarren "iraunkortasuna" auzitan izan litekeela adierazi du 'Faktoria'n Bittor Oroz Nekazaritza eta Elikadura Politikako sailburuordeak. Orozek Euskadiren eskumenak errespetatzeko eta plan estrategikoa garatzen uzteko eskatuko dio Madrili: "Gure elikadura babestu egin behar dugu".


CC BURUNDA TxE

2016 denboraldi amaiera

Pasa den aste buruan 2016 denboraldia amaitutzat heman genuen Ostiralean Altsasun urteeroko batzarrarekin eta Larunbatean Urdiainen bazkari eta egun on batekin.

Batzarrean kontuak eta kirol urteari errepasoa heman eta gero oroigarriak banatu zitzaizkien txirrindulari guztiei. Aurten Hodei Mazkiarani homenaldi xume bat eskeini zitzaion.

Hodeik CC BURUNDA TxE eskolatik pasatakoa da eta gero pistan hibilitakoa da. Aurten txirrindularitza uztea erabaki du. Den denak txundituta utzi gintuen duen palmaresarekin eta korritu dituen lasterketa eta txapelketa guztiekin, joko olinpikoak tartean. ZORIONAK HODEI.

Esan ere 2º mailako juniorrak CC BURUNADA TxEan bere hibilbidea hemen amaitzen dutela. Hauetatik bik amateur mailan hibiliko dira datorren urtean, Alex Uncilla Aldasorok TELKO-GIMEXen taldean hibiliko da eta Asier Etxeberria ZAfrak berriz EUSKADI FUNDAZIOAN hibiliko da.

Larunbatean berriz Urdiainen, bazkari on batekin amaitu genuen 2016 denboraldia.

MILA ESKER DENEI ! !!!! !


[MAPA] Zeintzuk dira nire udalerriaren mugak? Noraino joan naiteke kirola egitera?

Kirol jarduerak eta paseoak norbere udalerriko mugetatik kanpo egin ezin direla eta, herritarrek mapa honetan kontsultatu ditzakete gehienezko distantziak eta desplazamenduak. Eusko Jaurlaritzaren mapa bisorea da. HEMEN sartuta kontsultatu daitezke mugak.

Eusko Jaurlaritzak geo.euskadi.eus atarian bilduta ditu Arabako, Bizkaiko eta Gipuzkoako mapa geografikoak. HEMEN sakatuta sartu daiteke bertara.

Nola bilatu norbere udalerria?

Maparen goialdean eta ezkerrean testua idazteko lauki zuri bat dago.

Idatzi lauki horretan bilatu gura duzun udalerriaren izena. Adibidez, "Berriz".

"Berriz" idatzita hainbat aukera agertuko dira (kaleak, errekak, ikastetxeak, beste herriren batzuetako plazen izenak,...), baina muga geografikoak zeintzuk diren jakiteko, aukeratu "Udalerria" deitzen dena.

Behin hori eginda, udalerri horren muga geografikoak zeintzuk diren bistaratuko du mapa bisoreak. Irudia nahieran handitu daiteke mapa xehetasun osoz aztertzeko.


Martin Berrizbeitiak irabazi du Loiolako VIII. Biatloia

Azpeitia Loiolatxo Elkarteak antolatutako mendi bizikletako eta lasterketako proban 32 parte-hartzaile izan ziren

Xabat Manzisidor azpeitiarra bigarren heldu zen mugara eta Ixaka Oñederra azkoitiarra izan zen hirugarrena

Biatloiko bideoa ikusi hemen

Martin Berrizbeitia 16 urteko hasiberriak irabazi du aurtengo Loiolako VIII. Biatloia San Jose Sari Nagusia. 32 parte-hartzailetatik onena izan zen Aretxabaletako gaztea.

"Gogorra izan da baina gustura ibili naiz", adierazi zuen Berrizbeitiak proba bukatutakoan. "Biatloi batean parte hartzen dudan estreinako aldia da eta Loiolako proban ere aurreneko aldia dut eta pozik nago", gaineratu zuen, helmugara iristean.

Xabat Manzisidor azpeitiarrak gertutik jarraitu zuen txapelduna eta Ixaka Oñederra azkoitiarra izan zen hirugarren. Aurten, biatloia behin baino gehiagotan irabazi duen beste azkoitiar bat faltan bota dute Loiolan. Izan ere, Mikel Larrañagak ez du parte hartu VIII. Biatloian.

Eguraldiak baldintzatuta

Azken egunetan botatako euriak Loiolako biatloiaren ibilbidea lokatzez bete zuen eta parte-hartzaileen denboretan nabarmendu zen hori. Aldapan behera arriskuan ibili ziren txirrindulariak baina ia guztiek arazorik gabe bukatu zuten proba.

Ateri izan zen probak iraun zuen bitartean eta Loiolako Arrupe etxearen inguruan bildutako ikusleek eskertu zuten eguraldiaren laguntza txikia.

Proba bukatutakoan, lasterkariek dutxa hartzeko aukera izan zuten eta Loiolatxo Elkarteko festa batzordeak eskainitako meriendaz gozatu zuten.

Festa hasi besterik ez da egin

San Jose egunean eutsiko diote auzotarrek festa giroari. Martxoaren 19an ospatuko dute jaien egun handia, goizean hasi eta egun guztirako hainbat ekimen antolatu baitu festa batzordeak.

Zezen txikiak, asto lasterketa, herri kirol jaialdia eta trikitixa doinuak izango dira Loiolako auzotarrak eta bisitariak alaitzeko. Martxoaren 21ean egingo duten auzo afariarekin bukatuko dira aurtengo sanjoseak.

Hala ere, festaz gozatzeko beste aukera bat ere izango da hemendik aurrera. Loiolatxo elkartekoek laister webgune bat estreinatuko dutela jakinarazi dute. "Festetako argazkiak eta aurreko urteetako biatloiko irudiak eta informazioa jarriko ditugu bertan", esan dute.

Sailkapena

Martin Berrizbeitia (Aretxabaleta): 46:56.

Xabat Manzisidor (Azpeitia): 47:40.

Ixaka Oñederra (Azkoitia): 49:25.

Ekaitz Eizagirre (Zumaia): 49:50.

Aitzol Arregi (Loiola): 50:25.

Biatloiko bideoa ikusteko klikatu hemen


Beldurren gainetik iraganera, gerora errepika ez dadin

Fusilatuen senitartekoak, gudariak edo haien senideak, espetxean egon zirenak nahiz gerrako haurrak; 36ko gerrako eta frankismo garaiko hamarnaka lekukotza jaso dituzte Ordizian ahazturan eror ez daitezen.Beldurra. Bizitakoaz edo pentsatzen zutenaz hitz egiteak ekar zitzakeen ondorioen beldur barru barruan gordeta izan diren hamaika oroitzapen astindu dituzte Ordizian. Mina askatu eta sufrimendua ateratzeko aukera izan dute hamarnaka lagunek. 36ko gerran nahiz frankismo garaian bizitakoen testigantzak jaso dituzte lekuko zuzenen nahiz senitartekoen eskutik. Denboran atzera itzuli eta gertatuak jaso dituzte; iraganera jo dute etorkizunean halakorik berriro gerta ez dadin.Gaur aurkeztuko duten Ahaztuen mindura. 1936ko gerra eta lehen frankismoa Ordizian liburuan jaso dituzte testigantza guztiak Ordiziako Memoria Historikoa Berreskuratzen Taldekoek. Guztira 22 lagunen lekukotzak jaso dituzte. Fusilatuen senitartekoak, gudariak edo haien senitartekoak; bando nazionalean behartuta aritu zirenak, espetxean edo bataloietan egon zirenak, erbesteratuak… Berandu iritsiko zen egitasmoa askorentzat. Edonola ere, Ordizian frankismoa sufritu zuten guztiei omenaldia egingo diete lan honekin.Tartean dira Ordiziatik ihes egin behar izan zuten «gerrako haurrak». Gogoan du Victor Gutierrezek ihesean Bilbora joan eta itsasontziz Ingalaterrera nola iritsi ziren. Aita preso zuen Ondarretan; eta familia guztiak ihes egin behar izan zuen. Euren bizipenak kontatu dituzte faxistak Ordiziara iristean aita galdu zuten Juli eta Juani Exposito ahizpek. Alaba, arreba… garrantzitsua izan da euren istorioa kontatu ahal izatea, «mina askatzea».«Isilik dagoen artean dena ondo dago». Kalean ezin zitekeen ezertaz hitz egin, etxe batzuetan ere nahiago zuten ez. Gogoan du Tomasi Redondok, esate baterako, amak kontatuta Ordiziako apaiz batek mezetan «gorri guztiak» hil behar zirela zioenekoa; bigarren apaiz batek mezetara ez joateko gomendatu zion.Mikel Garmendia gudariaren testigantza ere jaso dute, San Migelera bidean reketeekin izandako aurrez aurrekoa kontatzen du, edo hil arte gudari izango zela zin egin zuenekoa.Gerra, zenbakitanOrdiziarrak nahiz gerra zela-eta Ordiziarekin zerikusia izan zutenen gaineko datuak jaso dituzte liburuan. 36ko uztailean matxinatuak Ordiziara iritsi zirenean, hiru herritar hil zituzten; 21 fusilatuak izango ziren geroago; Euzko Gudaroestean 297 ordiziar aritu ziren borrokan; gudu eremuetan 20 hil ziren; espetxe frankistetan, 132 ordiziar izan zituzten preso; gerra kontseiluetan 112 izan ziren epaituak; kontzentrazio-esparruetan, 27 egon ziren; eta langile-bataloietan, 54. Haien guztien omenez egingo dute ekitaldia gaur iluntzean, 18:30ean, udaletxean.


Etxaniz-Goiburu eta Amundarain-Gorrotxategi, Idiazabalen txapeldun

Aste honetan jokatu dituzte Idiazabalgo III. Esku pilota txapelketako finalak. Guztira 22 gaztek parte hartu dute, bi mailatan banatuta. Infantiletan, Etxanizek eta Goiburuk jantzi dute txapela, finalean Izagirre eta Ezama mendean hartuta. Kadeteetan berriz, Amundarain eta Gorrotxategi izan dira nagusi, Zubizarreta eta Garciaren aurka. Jokin Altuna eta Victor Esteban pilotarien eskutik jaso dituzte txapelak eta sariak.


itzurungo pilota txapelketako finalak jokatuko dira gaur

Gaur, 18:30ean, jokatuko dira X. Itzurungo pilota txapelketako finalak, Larretxoko frontoian. Norgehiagokak honako hauek izango dira:

3. eta 4. postuak erabakitzeko: Oliden-Agirre / Salaberria-Manterola

Finala: Tumas-Alkorta / Astigarraga-Iribar


Euskarazko zinea, egongelara

Euskaraldia dinamikak jarritako erronken harira, gaur beste bat plazaratu du Lau Haizetara Euskaltzaleen Topaguneak, zinea euskaraz ikustea. Etxealdi garaian, batzuek behintzat, ez dute aitzakiarik izango ez bat egiteko.

Asteazkenetan ikuslearen eguna izaten da Euskal Herriko zinema areto ugaritan; gaur asteazkena da. Zinema aretoek ateak itxiak dituzte, baina inoiz baino biziago daude herriko etxeetako egongelak eta horiek euskaraz, kulturaz, euskal zinemaz finean, betetzera deitu du Lau HAizetarak. Pelikula mordoaren artean aukeratzeko bidea ere jarri du: hemen.

Orain arteko erronketan bezala, honetan ere argazkia edo bideoa grabatzekotan eta sare sozialetan partekatzerakoan #EtxealditikEuskaraldira traola eta@euskaraldia eta @euskaraldiaerrenteria aipamenak egiteko eskatu du. Baita leiho eta balkoiak koloretako puntuak erabiliz apaintzeko ere, bertan ahobizi eta belarriprestak daudela jakiteko.


Izenbakuek taldea Arabako Bertso Kuadrilla Arteko finalera sailkatu da

Aramaioko Izenbakuek eta Zalduondoko Lautadako ahuntzak taldeak nor baino nor gehiago jardun zuten atzo, martxoak 7, Arabako Bertso Kuadrilla arteko bigarren finalaurrekoan. Aramaioko udaletxean jokatutako saioan etxekoak gehiago izan ziren eta finalerako sailkatu dira.

Manex Agirrek, Peru Abarrategik, Andere Arriolabengoak eta Danel Herrartek jardun zuten bertsotan Izenbakuak taldean eta Lautadako ahuntzetan, ostera, Oihane Perea, Markel Yoller, Aitor Najera eta Irati Anda bertsolariek. Umore handiko saioa eskaini zuten eta entzuleek ezin gusturago jarraitu zituzten botatako bertsoak: binaka ofizioetan, hirunaka koplan, asmakizuna hirunaka...

Konde basoko iluek zapatuan du finalaurrekoa

Txapelketaren azken finalaurrekoa hurrengo zapatuan, martxoaren 14an, izango da, Amurrion. Aramaioko Konde basoko iluek taldeak Gasteizko Errexala izango du aurrean, eta kanporaketa horretako irabazlea ere finalean izango da. Izan ere, finala hiru taldeen artean jokatuko da eta dagoeneko sailkatuta dago Gasteizko Sumendiola bete poto taldea.

Final hori, martxoaren 28an da, Murgian, eta egun osoko festa gertatuko dute. Eguerdian, parte hartu duten taldeak kantuan ibiliko dira tabernaz taberna, eta bazkal ostean jokatuko da finala. Bazkarian izena emateko deitu 675 70 79 71 edo idatzi araba.sustapena@bertsozale.eus helbidera. Finalerako sarrerak bertan jarriko dituzte salgai.


Faustino Amiano arraunlari ohia zendu da

Faustino Amiano (Donostia, 1944) arraunlari ohia hil zen atzo. Amiano Ur-Kirolak taldeari lotuta izan zen bizitza osoan. 1958tik 1967ra taldeko arraunlari izan zen. Kirol arloan, 1960ko Erromako Olinpiar Jokoetan lehiatu zuen, zortziko traineruko lemazain lanetan. Hain zuzen, urte horretan Ur-Kirolaken zortziko traineruak irabazi zuen Espainiako Aulki Mugikorreko txapelketa, eta horregatik, Espainiako selekzioaren izenean joan ziren Erromara. Han, azkenak izan ziren.

Amiano (eskubian), Urumean, 1950ko hamarkada bukaeran. (Argazkia: Ur-Kirolak)

Arrauna utzi zuenean ere, Ur-Kirolaki lotuta jarraitu zuen. Azkeneko hamabost urteetan, zehazki, “ezinbesteko pertsona” izan dela nabarmendu dute taldean. Hain zuzen, amateur kiroleko taldeetan atoia eramaten zuen pertsona zen, baita “ogitartekoak” edo “salda” banatzen zituena ere. “Lan handia egiten zuen”, adierazi dute. Gainera, denek oroitzen dute bere “izaera onagatik”. Horregatik, 15 eta 23 urte bitarteko gazteentzat ere erreferente bat izan da.


Erauncetamurgil: 'Bagenekien neurketa gogorra izango zela, onak dira'

IDK Gipuzkoak denboraldiko lehen porrota izan du, 62-65 Valenciaren kontra.

IDK Gipuzkoak denboraldiko lehen porrota izan du, 62-65 Valenciaren kontra. Maria Erauncetamurgilekin hitz egin dugu 'Hiru Erregeen Mahaia' saioan.


Kontxako estropada publikorik gabe jokatuko da

Atzo aurkeztu zuten Donostian aurtengo Kontxako estropaden edizioa. Espero bezala, antolakuntzak hainbat osasun neurri hartu ditu estropaden egunerako, osasun krisia dela eta. “Denboraldiko zitarik garrantzitsuena dena ezohiko egoera honetara moldatu behar izan dugu”.

Neurrien artean, arraunzaleei etxean geratzeko eskatu izana da nabarmenena. Antolakuntzak itxi egingo ditu Kontxa inguruko guneak, jende pilaketak eragozteko xedearekin: moila, Pasealeku Berria, Kontxako pasealekua eta Santa Klara irla, hain zuzen ere. Horrez gain, ontziek ezingo dute itsasoz badian sartu, eta azken luzean debekatuta izango dute traineruei segika joatea.

Estropaden hasiera orduak ere aldatu dituzte, segurtasuna bermatzeko lagungarri izan daitekeelakoan. Ordubete lehenago hasiko dira denak: emakumezkoena 10:00etan eta gizonezkoena 11:00etan.

Horrez gain, sailkapen estropadak bi egunetan egingo dira, kirolari kopuru txikiagoa pilatu dadin. Irailaren 2an, asteazkenarekin, emakumeen hamabost ontzik jokatuko dute sailkatze estropada 17:30ean hasita. Ostegunean, berriz, gizonezkoen 24 traineru arituko dira sailkapen txartelak lortzeko lehian, ordu berean.

Positiboren bat egonez gero, zer neurri hartuko diren ere zehaztu zuen antolakuntzak atzoko aurkezpenean. PCR positiboa kanporaketatik lehen igandera bitartean atzematen badute, taldea kanporatua izango da, eta sailkatze estropadako hurrengoak jokatuko du Kontxa. Kasu positiboa lehen igandetik bigarrengora bitartean agertuko balitz, taldea kanporatua izango da eta ez du inork ordezkatuko.

Sari banaketan ere izango dira aldaketak. Besteak beste, banderak ez dira Donostiako portuan emango, badian baizik. Ligako estropadetan egiten den modura, patroiak jasoko du garaikurra.


Puxika gorriak oxigeno eske

Nafarroan euskaraz ikasteko eskubidea bermatzea galdegin dute milaka lagunek Iruñean


Zurekin ZALDIBIA gara ekitaldia

Datorren ostiralean, hautekunde kanpainako ekitaldi nagusia ospatuko dugu arratsaldeko 19:30ean Zaldibiako plazan. Gonbidatu berezi gisan Marian Beitialarrangoitia izango dugu. Zurekin ZALDIBIA gara! Loturak: Herri programa, hautagaiak


Auto ilara luzea A8n Bilbo aldera


Azpeitian izan zen Manresako alkatea

Manresako (Katalunia) alkate Valenti Junyent Azpeitian izan zen joan den asteazkenean, hango udaletxeko zenbait ordezkarik lagunduta. "Manresa erreferentzia turistiko espiritual bilakatzeko" sortu duten Manresa 2022 proiektua aurkezten izan ziren Azpeitian, eta Eneko Etxeberria alkatearekin eta hainbat zinegotzirekin elkartu ziren. Gero, Loiolako santutegira joan ziren, han Txema Vicente Loiolako Erretore Nagusiarekin eta turismo arduradunekin elkartzeko.

Junyentek Manresa 2022 proiektua aurkezteaz gain, Inaziotar Bidearen inguruko kolaborazio hitzarmenak egiteko aukera mahaigaineratu zuen. Izan ere, Inaziotar bidea Azpeitian hasi eta Manresan bukatzen da.

Kataluniarren bisita tarteko, senyera jarri zuten asteazkenean udaletxeko balkoian.


Trovantak

Twitter sare sozialeko @relatandohisto1 erabiltzaileak Errumanian hazten eta ugaltzen diren trovantak harri berezien inguruko pista eman zidan. Kasualitatez, Twiterretik jende asko Mastodon sare sozialetara joaten ari da, eta neure buruak bi gauzak lotu ditu.

Arroka horiek harri gogorreko nukleo batez osatuta daude. Gainerakoa nukleoaren inguruan sortzen den hareaz osatuta dago, maskor gisa. Oso porotsua den harearen metaketek baino ezin dituzte sortu, eta kaltzio karbonatoz aberatsak diren urek zimentatzen dituzte.

Leku batetik bestera ere mugi daitezke. Horrez gain, harria ebakitzean sustrai antzeko luzapenak eta eraztunen antzeko egiturak ikus daitezke. Urte asko behar dituzte hazteko, baina etengabeko prozesua da. Euri gogor bakoitzaren ondoren, trovantek euriaren mineralak xurgatzen dituzte, horiek harrian dauden produktu kimikoekin nahasten dira. Horren erreakzio eta berezko presioaren eraginez, arroka erditik ertzeraino hazten da: 1.000 urtean, 4-5 zentrimetro inguru.

Sare sozialen dinamika ulertzeko, askotan erabili izan da hazkunde errizomatikoaren ideia, baina trovanten metafora horrek nukleo indartsu baten beharra adierazten du. Hori gabe, nahiz eta euria erori, ez da harria haziko.

Euria egotea ere beharrezkoa da, beraz; komunitatea berritzen duen jendea egon behar du, alegia. Ezin dira beti berdinak izan: sareak irekitasuna eta aniztasunerako aukerak eman nahi baditu, behintzat.

Noizean behin, Twiterretik — beste edozein sare ere izan zitekeen— etortzen direnak euri langarra baino, enbata izaten dira. Kasu horretan ez dakit, komunitate txiki bati, izaera propioa duen horri, mesede egiten dion, baina gertatzen da eta gertatuko da etorkizunean. Unean-unean erantzun beharko zaio etortzen den horri.

Nukleoaren tamaina garrantzitsua da, bai, baina sare egituretan arriskutsua ere izan daiteke eta botere asko eskuratu. Euskaldunak urrun gaude horretatik, eta jada Mastodon erabiltzen duten bi instantzia ditugu —beste sareak utzi gabe ere erabil daitezke, behintzat, saiatzeko—. Horrela, euria egiten jarraitzen badu, hurrengoan nukleoa handiagoa izango da eta hazteko aukera handiagoak izango ditugu.


Big Bang txiki bat

Energia protoiek inoizko abiadura azkarrenean talka egitea lortu dute LHC azeleratzaileari esker.


KASek ETArekin lotura zuela ukatu du Eugenio Etxebestek

Madrilen San Isidrotan jai egiten dutela-eta etenaldia egin ondoren, gaur ekin diote berriro 18/98 auziko epaiketari. Lekukoak aritu dira deklaratzen, besteak beste, Eugenio Etxebeste ETAko buruzagi ohia. Ukatu egin du ETAk KASekin egiturazko loturarik zuela.

ETAren bilakaera historikoaren berri zehatza eman du Etxebestek Iñigo Iruin abokatuaren galderei erantzunez. Esan duenez, 1974an egin zen ETAko kide, zehazki, ETA politiko-militarrekoa, eta erakunde armatu hura garai batean KASeko kide izan zela onartu du. ETA militarrak, ordea, KASekin ez duela inoiz egiturazko loturarik izan ziurtatu du. Areago, ETA politiko-militarra desegin zenetik erakunde armatua arlo armatu hutsean aritu zela erantsi du. Santo Domingon deportatua egon zenean, berriz, ez zuela KASeko inorekin harremanik izan adierazi du.

Etxebestez gain, Brigi Arru Aulki enpresako kideak, Bego Perez Untzorri enpresakoak eta Antonio Elorzak deklarat dute. Lehen biei enpresa horiek KASekin zuten loturei buruz galdetu diete, eta ukatu egin dute halakorik. Elorza Arrasateko (Gipuzkoa) bizilagunari, berriz, ustez Egin-i emandako laguntza batzuei buruz galdetu diote.

Elorzak gogorarazi du 1982an atxilotu egin zutela, eta hamar egunez inkomunituta eta torturak jasaten egon ostean, deklaratu zuela Egin-entzat hiru milioi pezeta eman zituela. Aitortza hura tratu txarren pean egin zuela eta gezurra zela nabarmendu du.


Bihar ‘Perkusioarekin dantzatuz’ ikuskizuna Usurbe antzokian

KULTURA // Beasaingo eta Tolosako udal musika eskoletako perkusio taldeek eta Beasaingo ballet taldeak Perkusioarekin dantzatuz ikuskizuna eskainiko dute bihar, 20:00etan, Usurbe antzokian. Dohainik da.


26 lagun hil ditu 'Sandy' urakanak AEBetako ekialdeko kostan

New Jerseyko zentral atomiko bat alerta maila baxuan jarri dute, uraren mailak eraginda. AEBetan 26 lagun hil dira, horietatik hamar New Yorken. Horiekin 92 dira jada Ameriketan 'Sandy'-k hildakoak; gehienak, Haitin.

Orain arteko datuen arabera, 26 lagun hil dira bart gauean AEBetako ekialdeko kostan Sandy urakanaren eraginez. New Jersey estatutik sartu zen kontinentera, eta nahiz eta ordurako zikloi tropikala izan, hainbat kalte eragin ditu. Sei milioi lagun inguru argindarrik gabe utzi ditu, eta bigarren egunez hainbat hiri erabat geldiaraziko ditu gaur.

Gauerdian lurreratu da urakana, olatu handiak eta 150 kilometro orduko haize ufadak eramanez. Kostaldeko hainbat hiri ur azpitan hartu ditu, eta New Yorkeko zenbait lekutan, Hudson ibaiak gainezka eginda, XIX. mendetik ezagutzen ez ziren uholdeak sortu dira, ura lau metrora iritsita. Inguru horietan inoiz ezagutu den urakanik handiena izan da Sandy. Hamar pertsona zendu dira New Yorken, Michael Bloomberg alkateak jakinarazi duenez. Urakanak hirian izan duen eragina "aurrekaririk gabekoa" dela azaldu du Bloombergek.

New Jerseyn Oyster Creek-eko zentral nuklearrean alerta maila baxua ezarri dute, eta gelditu egin dute, ura hartzen ari den mailagatik. AEBetako zentral zaharrena da, 1969koa, eta agintariek esan dute geldialdia programatuta zegoela. Beste bederatzi zentraletara inspektoreak bidali dituzte, zer kalte izan daitezkeen aztertzera.

Ezbehar larriena, HMS Bounty itsasontzi historikoan

CNN telebista katearen arabera, AEBetan hamabost lagun hil dira: New York, New Jersey, Mendebaldeko Virginia, Connecticut, Pensilvania, Maryland eta Ipar Karolinan, gehienak zuhaitzak edo haizeak zeramatzan bestelako gauzak euren etxera edo autora erorita. Kanadan lagun bat hil da errepideko seinale batek jota, Toronton.

Ezbehar handiena New Yorken gertatu da. HMS Bounty itsasontzi historikoa hondoratu egin da, barruan hamasei lagun zirela. Kapitaina hil egin da, eta marinel bat desagertuta dago. Beste hamalau lagunak erreskatatu egin dituzte.

26 hildako horiekin, jada 92 dira Sandy-k hildakoak. Haitin 51 lagun hil eta hemezortzi desagertu ziren urakana pasa zenean, 11 Kuban, bat Jamaikan eta beste bat Bahametan.

Errepidera eta kalera ez ateratzeko deiak

Larrialdi zerbitzuek gainezka egin dute, etengabe jaso baitituzte deiak, eta agintariek eskatu dute soilik hil edo biziko kasuetan deitzeko horiei. Gainera, errepidera ez ateratzeko ere eskatu dute, larrialdi zerbitzuetako ibilgailuen lana errazteko.

Atlantic Cityn, urakanak jo duen lehen hirian, argindarra joan ondoren kalera ateratzeko debekua jarri dute goizeko 06:00 arte. Lantoki eta eskoletan gaur ere ez da jardunik izango. 14.000 hegaldi baino gehiago geratu dira bertan behera 11 aireportutan.


Kantakak eta Barrenetxea koruak kantaldia dute bihar

LAZKAO // Udaren etorrera kantuan ospatuko dute bi abesbatzak, Lazkaon. Herriko Kantaka abesbatzak eta Azpeitiko Julian Barrenetxea Koruak kontzertu bateratua eskainiko dute. Saioa bihar, ostirala, 19:30ean hasiko da, Areria antzokian. Bestetik, musikarekin lotuta, Lazkao Txiki Musika Eskolak atzo banatu zizkien diplomak 4. maila bukatu duten ikasleei, kultur etxean.


Sorterri guztien Mundualdia larunbatean

Sorterri guztietako herritarren topagunean bilakatuko da larunbat honetan (urriak 20) Usurbil. Kultura-aniztasuna, elkar errespetua eta elkar aitortza. Balio horiek sustatzeko jaio zen Mundualdia Festa. Laugarren edizioan, helburu berberak bultzatzeko gogoz dira antolaketa batzordekoak. “Aniztasunak aberastasuna baitakar gure herrira; ez, ordea, mehatxua”.

Munduko koloreak eta zaporeak nagusituko dira larunbat honetan. Ghana, Mauritania, Italia, Kuba, Nigeria, Euskal Herria, Sahara, Honduras, Errumania, Pakistan edota Nikaraguako herritarrek beren adierazgarri kulturalak erakutsiko dituzte frontoian. “Herri anitza garela aldarrikatzetik, mundu bat garela erakustera. Biltzera”. Josune Estella udal zinegotziaren esanetan, “Mundualdiak guztion aterpe izan nahi du”.

Bi norabideko elkar-ekintza

Gurera etorri diren herritarrak, bizitza berri bati ekin nahi dioten gizabanakoak direla dio Estellak: “Pertsona horiek iragana dute. Kultura bat, hizkuntza bat, eta erlijio bat. Eta ez dute zertan abandonatu”. Mundualdiak plaza egokia eskaintzen die, “gainerako usurbildarrok ezagutu ditzagun. Haien hizkuntza, kultura, jakiak, arropak, dantzak, ohiturak... gurekin parteka ditzaten. Arrotza eta ezezaguna zaiguna, ezagun bihur dezagun. Etxeko. Elkarrengandik asko dugu ikasteko. Partekatzeko. Baina, berdinetik berdinera”. Josune Estellaren esanetan, denen ahalegina beharrezkoa da, “elkar aitortzeko. Haiek gu, eta guk haiek. Bi norabideko elkar-ekintzan. Gurea eurena ere badela sentiaraztea; eurena albo batera utzi gabe, noski”.

Ginkana bat, hausnarketa sustatzeko gazteen artean

Nerabe eta haurrentzako ekitaldirik ere izango da urriaren 20an. “Beraiek ere egun honetan tokitxo bat izateko”, Gaztelekuko Saioa Aginako hezitzaileak azaldu zuenez.

“Harremanetan jarriko dugu arreta eta gai hori jolasen bitartez landuko dugu”. Gaztelekuko kideek ginkana bat prestatu dute. “Bost gune izango ditu eta herrian zehar sakabanatuta egongo dira. Gune guztiek kulturartekotasunarekin lotura izango dute”.

Horrelako prozesuek gugan sortu ditzaketen emozioetan erreparatu nahi dutenez, modu honetan izendatu dituzte bost guneak: Beldurra, Kuriositatea, Gaitzespena, Jabekuntza eta Migrazioa. “Toki bakoitzean, gai horri lotutako jolas txiki bat egingo dute”. Modu ludikoan, hausnartzeko aukerak eskaini nahi dizkiete gazteei.

MUNDUALDIA

Urriak 17-22

Erakusketa Sutegin: "Munduko hizkuntza gutxituak etxean. Zer dugu elkarrengandik ikasteko?” Garabideren eskutik.

Urriak 20 larunbata: Mundualdiaren festa

12:00 Alkatearen agurra.

Ondoren, Eskola dantza taldearen emanaldia.

13:00 Jakien dastaketa.

16:00 Gaztelekuaren ekimena: Usurbilgo haur eta gazteekin kulturarteko jarduera.

19:30 Olana Liss taldearen kontzertua, frontoian.

Urriak 21 igandea

18:00 “La mochila invisible” dokumental proiekzioa Sutegin, Bidez Bide elkartearen eskutik.

Antolatzaileak: herritar talde bat eta Usurbilgo Udala.

https://youtu.be/_Aoy31wI2bE

https://youtu.be/aQVjpLxUcyQ

https://youtu.be/4ryvNghNfJY

Urriaren 22ko Mundualdia iruditan:

Argazkitegia

NOAUA TB


Bi gazte atxilotu dituzte Donostian, beste bati labana belarrian sartu diotelakoan

Lau lagun Ertzaintzaren auto batera gerturatu ziren atzo 05:30ean, horietako batek labana belarrian sartua zuela. Ospitalera eraman zuten. 18 urteko bi gazte atxilotu dituzte.

Ertzainak autoan San Martin kaletik igaro zirenean, oihu egin zien gazte talde batek laguntza eske. Haiek kontatutakoaren arabera, dantzaleku batean bi pertsona beste batekin liskarretan zebiltzan; beste gerturatu zitzaien egoera baretzeko asmoz, eta labana sartu zioten belarrian.

Bi atxilotuek aurrekariak dituzte.


Aronofsky, Baker, Haneke eta Koreeda, Zinemaldiko Perlak ixteko

Donostiako Nazioarteko Zinemaldiaren antolatzaileek itxitzat eman dute beste jaialdietako film azpimarragarrienak erakusten dituen saileko programazioa.

Hamar film gehiago batu dituzte Donostiako 65. Zinemaldiko Perlak sailaren programazioan, eta punta-puntako hainbat zuzendariren azken lanak erakutsiko dituzte, beraz, Gipuzkoako hiriburuan: Darren Aronofsky, Sean Baker, Robert Guediguian, Michael Haneke, Hirokazu Koreeda, Xavier Legrand, Martin McDonagh, Janus Metz, Lynne Ramsay eta Paolo Virzì

Horiek guztiak Donostia Hiria Publikoaren Saria lortzeko lehiatuko dira, horrenbestez. Mother!, Jennifer Lawrence, Javier Bardem eta Michelle Pfeiffer protagonista dituela, Darren Aronofskyren (Requiem for a Dream, The Wrestler, Black Swan) film berria da, thriller psikologiko bat.

The Florida Project (Sean Baker) film txalotuenen artean egon zen Canneseko azken zinema jaialdian: sei urteko neskato bati eta haren lagunei buruz hitz egiten du Donostian ikusgai egongo den lan horrek. Robert Guediguianek bere ohiko konplizeak bildu ditu La villa / The House by the Sea filmaren antzeztaldean; hain zuzen ere, hiru anai-arrebaren arteko topaketa filmatu du. Michael Hanekek, gaur egungo zinemagintzako zuzendari garrantzitsuenetako batek, Happy End aurkeztuko du Perlak sailean, Europako burges familia baten bizitzaren bat-bateko argazkia.

Hirokazu Koreeda lau aldiz izan da Urrezko Maskorra lortzeko lehian, eta birritan jaso du Donostiako Publikoaren Saria. Sando-me no satsujin / The Third Murder Venezian lehiatuko den filma bere bezeroaren erruduntasunaz zalantzak duen abokatu bati buruzkoa da.

Xavier Legrandek zaintza partekatua duten guraso dibortziatu batzuen seme baten istorioarekin egingo du debuta film luzeen zuzendaritzan, Jusqu’à la garde / Custody pelikularekin. Martin McDonagh Three Billboards Outside Ebbing, Missouri filmak eramango du Donostiara, eta , bere kamera Afganistaneko daniar erregimentu batengana bideratu (Armadillo) eta True Detective telesailaren kapitulu bat filmatu ondoren, Borg/McEnroe aurkeztuko du Janus Metzek. You Were Never Really Here Lynne Ramsay eskoziarraren filmak gidoi onenaren eta gizonezko aktore onenaren (Joaquin Phoenix) sariak irabazi zituen Cannesen, eta Donostian ikusi ahalko da irailean.

The Leisure Seeker Paolo Virzìk AEBn egindako lehen filmak Helen Mirren eta Donald Sutherland ditu aktore nagusi.

Film horiez gain, aurretik irgarritako hauek egongo dira Perlak sailean: Teströl és lékekröl / On Body and Soul, Ilkidó Eneydirena; Nelyubov / Loveless Andrey Zvyagintsevena; 120 battements par minute (120 BMP) / 120 Beats Per Minute, Robin Campillorena; Wonderstruck, Todd Haynesena; The Big Sick, Michael Showalter-ena; Call Me By Your Name, Luca Guadagninorena; eta Loving Pablo, Fernando León de Aranoarena, lehiaketaz kanpo saila itxiko duen filma. Donostia Hiria Publikoaren Sariak bi errekonozimendu egiten ditu: film onenaren saria, 50.000 eurokoa, eta Europako film onenaren saria, 20.000 eurokoa.


Igandean egingo dute Berangoko ibilaldi neurtua

Urtero legez, udazkenarekin batera, ibilaldi neurtuaren 30. edizioa antolatu du Berangoko Sei Herri kultur elkarteak. Igande honetan, abenduak 2, izango da Uribe Kosta zeharkatzen duen martxa. Orain dela 30 urte, herriko gazte talde bat ibilaldia antolatzen hasi zen eta gaur egunera arte mantendu da jende askoren laguntza eta inplikazioaz. Antolatzaileek zabaldu dutenez, ohiko bi ibilbideak mantenduko dituzte aurten ere: bata, 8 kilometrotakoa gutxi gora behera, txikientzat izaten da; eta bestea, 16 kilometro ingurukoa, helduentzat, bikoteka egin behar dena. Irteera eta helmuga Sei Herri tabernan izan ohi dira, Sabino Arana kalean. Ibilaldia bukatuta, eguerdi aldera, herri bazkaria eta sari banaketa dituzte ohitura berangoztarrek. Argazkian, urtero-urtero, ibilaldian parte hartzen duten guztiek etxera eraman ahal dute horren bereizgarria bihurtu den banderatxoa, Algortako Javi Martinezek diseinatzen duena.

Ibilbidean zehar 3 kontrol egongo dira eta batean, hamaiketakoa hartzeko parada izango da bertan denbora geratuko delarik. Giharrak berotu ostean, parte hartzaileentzat entsalada, indabak, postrea, kafea eta patxarana izango dira frontoian, 5 euroren truke (umeak doan). Hala ere, ibilbidea egin ez duenak ere herri bazkarian parte har dezake, beste guztiak bezala bazkariko txartela ordainduz. Bazkal aurretik, dena den, txalaparta tailerra izango da umeentzat UKTEST taldearen eskutik. Era berean, nahiago duenak Olentzeroren eskulan bat egiteko aukera izango du. Biak ala biak frontoi alboan egingo dituzte.

Bazkalostean, Erdizka Lauetan taldeak girotuko du frontoia, dantza errazak ikasteko eta atakak mugitzeko aukera emanez. Bitartean, 16:00etatik 17:00etara, Berangoeta kultur etxean umeentzako film emanaldia izango da. Sari banaketa, ordea, frontoian egingo da arratsaldeko 18:30ak aldera.

Egitaraua

• 8:15ean, nagusien izen-ematea (bikoteka).

• 9:00etan, nagusien irteera (bikoteka).

• 9:00etan, txikien izen-ematea (bikoteka)

• 9:00etan, txikien irteera (bikoteka).

• 12:30ean, txalaparta tailerra eta Olentzeroren eskulanak frontoi alboan.

• Eguerdian, bazkaria frontoian (nagusientzat 5 eurotan eta txikientzat doan).

• 16:00etan, film-emanaldia Berangoeta kultur etxean.

• 18:30ean, sari banaketa.


'Bota bertsoa' ekimeneko sarituak

Erniarraitzek antolatutako bertso astearen barruan, Bota bertsoa ekimena izan da aurten. Eta gero zer? gaiari bertsoa jarri eta herriko tabernetan jarritako kutxetan utzi edo e-postaz bidali behar zen. 30 bertsotik gora jaso ditugu horrela. Eskerrik asko parte hartu duzuen guztioi!

Sari-ematea joan den larunbatean izan zen, 'Urola Kostako Hitza'-k bost urte bete dituela-eta antolatutako bertso saioan, Izarraitz pilotalekuan. Sarituek ez zuten oholtzara igo nahi izan, baina sariak jasotzeko behintzat jarriko al dira Erniarraitzekin harremanetan!

Hona hemen saritutako bertsoak.

1. saria, bi lagunentzako afaria. Gorka Urbistondo

Nere burua, etorkizuna

erregistratzen ari da,

uste ez arren, mila arazo

triste pilatu ohi dira,

xoxik ez daukat, etxea falta...

alokairuari tira,

paella triste batek Igandez

edertzen dit kalejira,

lagunak onak tokatu zaizkit

denak hain onak balira...

uste baino askoz aberatsago

nago gerora begira!! !

2. saria, 2007ko Gipuzkoako Txapelketako DVDa. Laxaro Azkune

Eta gero zer? dio gazteak,

ikasketak amaitzean,

eta gero zer?, neska-mutilek

bien bizitzak lotzean,

eta gero zer?, aitak ta amak,

beren umeak haztean.

Geroaren ametsean,

gaztetan nahiz zahartzean,

jarri ohi gara trantzean.

Galdera latz hau, hor darabilgu

beti gure bihotzean,

"eta gero zer?, bizitzan zehar,

eta gero zer?, hiltzean".

(Doinua: "Zuek horrela...")

Bertso originalenaren saria, Bertsolari aldizkariaren urtebeteko harpidetza. Inigo Mendia.

Maitasun kontuekin

beti nabil ero,

neska bat ezagutu

ta jarri naiz bero.

Etxea ta umeak

lo falta gauero,

hipotekatu nintzan

ta zer egin gero.

Zorionak sarituei eta eskerrik asko parte-hartzaile guztiei!


Zeno eta Soto, Euskal Herriko mus txapelketaren Nafarroako irabazle

Arrano elkartean ta Arrano peñan jokatu dituzte finalak.


BIDEOA: Bartzelonatik ere "bai"

Maiatzaren 7an bozkatzeko deia Bartzelonatik. Zumaiar ugari daude Bartzelonan bizitzen edota ikasketak burutzen. Bertatik ere, bidali digute Zumaiara maiatzaren 7an denok bozkatzera joateko deia. Hilabete eskas baino ez da geratzen, azken txanpan gaude denon laguntza behar dugu galdeketa aurrera atera ahal izateko azken hilabete honetan, horregatik dei egiten diegu Zumaiar guztiei Ontziratuk antolaturiko ekintzetara batu eta, nola ez, maiatzaren 7an euren bozka ematera.


Bergara Hiria txapelketan 32 pilotari lehian

Martitzenean, apirilak 1, hasiko dute Udal Pilotalekuan amateur mailako puntako pilotariekin osatutako txapelketa. Guztira, 32 pilotari arituko dira Bergara Hiria txapelketan.

Badator pilota mailan Bergarako Txapelketa indartsuena, Bergara Hiria. Eta, urtero moduan, txapelketako antolatzaileek amateur mailako puntako pilotariak gonbidatu dituzte. Norgehiagoka guztiak martitzenetan jokatuko dituzte –udal pilotalekuan, 19:30ean–, eta datorren martitzenean bertan hasiko dute lehia; Astibi-Olalde bikoteak Perez-Telletxearen kontra jokatutako norgehiagokak egingo du estreinaldia.

Bi taldetan banatuta

Txapelketan bi talde osatuko dituzte, 22 urtez azpikoak batetik eta nagusiak bestetik;seniorretan, Garralda-Beiroz, Beitia-Zabala, Muguruza-Bengoetxea, Ollo-Linzoain, Renobales-Arrastoa, Gorka-Gomez, Mendizabal-Jauregi eta Onsalo-Galarraga bikoteak lehiatuko dira; eta 22 urtez azpikoetan, Astibi-Olalde, Perez-Telletxea, Jaunarena-Bergera, Epelde-Diez, Iturrioz-Merino, Elezkano-Landaburu, Idoate-Peñas eta Rico-Perez pilotariak izango dira zein baino zein gehiago.

Hala, apirileko martitzenetan jokatutako jardunaldien ondoren, apirilaren 29an eta maiatzaren 6an jokatuko dituzte finalerdiak, eta maiatzaren 12an izango dira finalak.


Arta-zuritzen, ale gorriaren bila

Fferi eguna dute gaur Goizuetan, eta 60tik gora postu jarriko dituzte artisau eta nekazal produktuekin. Bertako bereizgarri diren betizuak eta bestelako azienda ere ez da faltako, hala nola, sasi ardiak, behorrak, astoak... Urtetik urtera oihartzun haundiago du azokak, eta ilunabarra bitarte, bertako eta inguruko bizilagun ugari espero dituzte antolatzaileek. Goizeko 10:00etatik eguerdiko 13:00ak arte izango da zabalik azoka, eta bertako animali edo produktuak ikusteaz gain, kutixi edo kapritxoren bat erosteko aukera ere izango dute bertaratutakoek. Jarriko dituzten postuetatik asko gainera, 33 inguru, inguruko herrietatik etorritakoenak izango dira. Beraz, antolatzaileak gustura dira azoka hartzen ari den dinamikarekin.

Ale gorria bilatu, eta muxu

Azoka orduan ikuskizuna ezin falta, eta hainbat artisau bertan ariko dira harria tailatzen, harizko galtzerdiak egiten... baina aurtengo nobedadea jubilatuak izango dira, arta-zuritzen ariko baitira. Lehengo erara ariko dira, eta ale gorriren bat topatzen duenak, aukera izango du aldamenean duena, edo gustuko duena muxukatzeko; ikusteko modukoa izango da!

Ilunabarrera arte, festa

Azokaren ostean aizkolariek jarriko dute festa. Lehian Barrenetxea eta Pagola, eta Larra eta Paolla ariko dira. Ondoren, ia herri guztia elkartuko da bazkaltzera, 500 lagundik gora. Eta festa guztitan izan ohi den bezala, musikak lagunduta agurtuko dute eguna. Modestok jarriko du azken ordura arteko saltsa.

EGUNEKO EGITARAUA

10:00-13:00 Azienda feria Isarriko pelotalekuan eta nezkal eta artisau produktuak Plazan.

12:30 Aizkolariak Plazan

14:30 Bazkaria

Ondoren Musika, Modestorekin

Ilunabarrean Erromeria Modestorekin, Musika Plazan


Berrizko Gaztelekua martxan da

Gaztelekuan dagoeneko 44 lagunek izena eman dute. Ekimen hau Berrizko Udalak Elhuyar Aholkularitzarekin batera orain dela bi urte martxan jarritako parte-hartze prozesuaren emaitza da.

Herriko gazteen parte-hartzea bultzatu guran 2006. urtean diagnosia egin zuten. Gazteekin hainbat batzar egin ondoren bi ondorio nagusi eta bi lan ildo ezarri zituzten: lokal bat atontzea eta gazteek ere herriko giroan eragitea. Lokal hori da martxan jarri berri duten Gaztelekua.

Uda aurrean gazteek erabaki zuten lokala zelan txukundu. Gaztelekuak bi solairu ditu. Lehenengoan, joko-mahaiak (futbolina, billar-a, eta diana) daude, sofa batzuk eta baita dantza-makina ere. Bigarrenean, berriz, ordenagailuak izango dira internet konexioarekin. Wiia ere izango da eta filme emanaldietarako gela ere bai.

Gaztelekuaren ordutegia honako hau da:

Ostirala, 17:00 – 21:00

Larunbata, 11:00 – 14:00 eta 17:00 – 21:00

Igandea, 11:00 – 14:00

Momentuz 44 gazteren datuak jaso dituzte. Hala ere, bataz beste, 15-20 gaztek erabiltzen dute. Adinari dagokionez, 12tik 18 urtera arteko gazteei dago zabalik.

Herriko giroan eragitea

Herrian egiten diren ekintzetan gazteak ere kontuan hartzea, eta gazteak eurak ere herriko ekitaldi, lan-talde etabarretan parte aktiboa izatea da Gaztelekuaren helburua.

2006. urtetik parte-hartze prozesua sustatzeko ekimen honetan, Elkarlanerako batzordea lanean ibili da. Gazteekin batera, udal ordezkariek (politikoak eta teknikariak) parte hartu dute batzorde horretan. Behin lokala atonduta, orain, prozesuak Elkarlanerako Batzordearekin jarraituko du. Pauso bat aurrerago emateko, Berrizko beste eragile batzuen parte-hartzea bultzatu gura dute.


Zaleei Mendizorrotzako babesa eskertzeko aukera

Osasuna-Albacete | Larunbata, 20:15, Sadar Futbol zelaia.

[Atarikoa Taxoareko Hitza-n]

Ikaragarria izan zen Mendizorrotzan bizitako giroa. Nauzet Perez atezainak bere bizitzako porrot gozoena bezala gogoratuko du aurrerantzean. Tanok ere futbolean horrelako momentuak bizitzeko jokatzen zuela adierazi zuen. 5.000-6.000 pertsona bitartean joan ziren Gasteizera Osasunari babesa ematera. Alavesek, ordea, partida aparta jokatu eta merezita eskuratu zituen puntuak. Hiru goleko aldearekin, gainera. Partida amaitu eta gero, ordea, zaleek abesten jarraitu ez ezik, taldearekin erabat konprometiturik daudela argi utzi zuten.

Ilusioz gainezka abiatu zen zale gorritxoa Mendizorrotzara; bufanda, Nafarroako bandera eta ikurriñez gainezka. Iragarritako festarekin disfrutatzera. Garaipena lortu eta lidertza mantentzera baita ere, noski. Gasteizko Andra Zuriaren plazan kamiseta txuri-urdinak gorriekin tartekatzen ziren. Goizean goiz hasitako festa apurtu ez bazen ere, Osasunako zaleak ez ziren pozik itzuli euren etxeetara. Porrota ez ezik, taldeak denboraldiko minuturik txarrenak joaktu zituen Mendizorrotzan. Babesa hori eskertzeko aukera bihar bertan du Osasunak, Sadar futbol zelaian.

Lidertza mantentzea anekdotikoa dela ematen badu ere, etxean sendo jarraitu behar du Osasunak. Bigarren mailan egonkortzeko helburua ezarri du aurtengo denboraldirako taldeak, eta helburu horretan aurrera pausuak ematen jarraitu behar du Osasunak. Aspergarria eta errepikakorra izan daitekeen arren, Simeoneren “partido a partido” esaera da Osasunak buruan izan behar duena. Diskurtsoa, baina, aldatzen hasi dela ematen du. Amets egitea libre da noski; ametsak, ordea, ez dira askotan gauzatzen. Lehenengo mailara igotzea izugarria izango litzateke Osasunarentzat eta denboraldi hasiera hau egin ostean badaude jada helburua hori dela uste dutenak. Tentuz eta pazientziaz jokatu behar dute zaleek zein jokalariek, helburua zein den argia izanda. Eraikitiako amets horretatik esnatuko bagintuzte kolpea latza izan daitekeelako.

Dena den, taldeak itxura sendoa eman du denboraldi osoan – Mendizorrotza izan da salbuespena- zehar. Are gehiago, Sadarren. Antzina izandako Sadar itzuli dela ematen du aurten. Iazkoarekin ez du zerikusirik. Aurtengo denboraldian bertan jokatu diren lau partidetan hiru garaipen eta berdinketa bat. Nabarmentzekoa da lau partida horietan taldeak gol bakarra jaso eta zazpi egin dituela. Emaitzek futbola markatzen badute ere, hala izan behar du gainera, taldeak erakutsitako jokoak eta zenbait jokalariren forma momentuek ilusioa berpiztu dute.

Albazeteren aurkako lehia da bihar iluntzekoa; hambosgarren postuan bederatzi punturekin daude Gaztelakoak. Adelante ligak zerbait erakutsi badu, edozein taldek beste edozein garaitu dezakeela da. Osasunak irabazi ez dituen partidak aztertzea erabilgarria izan daiteke, hein batean, premisa hori betetzen dela ikusteko: Almeriaren kontra galdu zuen Enrike Martinen taldeak. Almeria, egun, jaitsiera postuetan dago. Kordobaren aurka berdindu zuen Osasunak. Egun bigarren postuan badaude ere, andaluziarrak sadarren izan zirenean atzerago zeuden sailkapenean. Amaitzeko, Alavesen aurka hiru eta huts galdu zuen talde nafarrak. Alavesek Osasunarekin egin bezala, jaitsiera postuetan den Llagosterak hiru gol sartu zizkion talde gasteiztarrari Palamosen.

Arerio txikirik ez dagoela behintzat frogatuta dago. Txapelketa bi berdinketarekin hasi ostean, hirugarren jardunaldian Oviedoren kontra hiru eta bat galdu zuten Gaztelarrek. Porrot hori jaso eta gero iritsi zen Albazetekoen susperraldia. Hurrengo hiru jardunaldietan, bederatzi puntutatik zazpi eskuratu zituzten. Zazpigarren eta zortzigarren jardunaldiak galtzetik datoz ordea; bolada ezkorrean. Jaenen ibilitako Jona aurrelari fina min hartuta dago eta Jasonek txartel gorria ikusi zuen Zaragozaren aurkako neurketan. Iruñean jokatu dituzten sei neurketetan garaipen bakarra eta bi berdinketa eskuratu dituzte Gaztelarrek. Lehenengo mailan jokatutako bost neurketetan berdinketa bat eta gainontzeko lau garaipenak talde gorritxoarenztat. Iazko denboraldiari dagokionez, jokatutako bi neurketetan garaipen bana. Sadarren Osasunak bi eta bat irabazi zuen bitartean, Carlos Belmonten etxekoak bi eta huts nagusitu ziren.

Hamaikakoan aldaketak, lesioak tarteko

Bogdan Milic eta Alex Sanchez, beste behin, deialdtik kanpo geratuko dira arazo fisikoak direla eta. Nino eta Kenan Kodro izango dira asteon ere Martinek erabilgarri izango dituen bi aurrelari espezifiko bakarrak. Albiste txarrak ez dira hor amaitzen, ordea. Izan ere, gaur goizeko entrenamenduan David Garcia atzelariak orkatilean min hartu du eta Enrike Martinek ezin izango du deialdian sartu. Loties eta Martins deialdian sartu badira ere, seguruenik Unai Garcia eta Miguel Flañorekin Tanno Bonin arituko da hiruko lerroan. Hala ere, Martinekin, zeinek daki.

Gainontzekoan Mendizorrotzan atera zen hamaikakotik beste aldaketaren bat espero daiteke; bat ziurra da. Mikel Merinok, Maikel Mesaren kaltetan, bere postua berreskuratuko du. Aurrealdearen ere aldaketak egon daitezkeela ere ematen du. Partida kaxkarra egin zuen Matej Puckoren ordez, Mendizorrotzan gizon arriskutsuena izan zen Alex Berenguer hamaikakoan izan daiteke. Osagai horiekin bialtu beharko du Osasunak garaipena.


Bihar egingo dute 51. Ataun San Martin txirrindulari proba

ATAUN // Aizkoate elkarteak antolatuta, 51. San Martin Txirrindulari proba jokatuko dute bihar Ataunen. Elite eta 23 urtez azpikoen mailako proba izango da, eta aurten, Euskadiko Txapelketa ere jokatuko da bertan. Proba 09:00etan abiatuko da San Martin auzotik; 136 kilometroko ibilbidea egingo dute, eta besteak beste, Urkillaga eta Larraitz igoko dituzte. Helmugara 12:30ak aldera iritsiko dira ziklistak.


Hezkuntza erreformaren aurkako jarrera azaldu dute euskal eragileek

Cristina Uriarte Eusko Jaurlaritzako Hezkuntza sailburua eta hezkuntza arloko hamabost eragiletako ordezkariak asteazkenean bildu ziren Lakuan. Euskal Eskola Publikoa Gaur Bihar ekimena osatzen duten BIHE Institutu Publikoetako Zuzendari Elkarteak, EHIGE Euskal Herriko Ikasleen Gurasoen Elkarteak eta Sarean Euskal Erkidego Autonomoko Haur eta Lehen Hezkuntzako Ikastetxe Publikoen elkarteak Uriarteri eskatu zioten legearen erreforma erretiratzeko eskaera egiteko. Legea ez aplikatzeko, eta legea aplikatzen ez duten ikastetxeei zigorrik ez jartzeko ere galdegin zioten. Ikastolen Elkarteak adierazi zuen legeari ezetza ematea bezain garrantzitsua dela Euskal Herrirako hezkuntza sistema aldarrikatzea.


Lau balio aniztasuna gure egiteko

Immigrazio Zerbitzuak aniztasuna, berdintasuna, errespetua eta diskriminaziorik eza aldarrikatzeko kanpaina martxan jarri du.

Sakanako Mankomunitateko Inmigrazio Zerbitzuak joan den urtean martxan jarri zuen migrazio eta migratzaileen inguruko aurreiritzi, estereotipo eta zurrumurruei aurre egiteko. Horretarako lau balio sustatu zituen sakandarren artean: aniztasuna, berdintasuna, errespetua eta diskriminaziorik eza. Kanpainak harrera ona izan zuen eta ibilbidea duela iritzita, Immigrazio Zerbitzuak mezu hori zabaltzen eta osatzen segitzea erabaki du.

Kanpaina festa giroan garatuko da aurten ere, “baikorrago, abegikorrago aurkitzen garenez (kanpotik datozenak onartzeko, gurearengatik desberdina dena onartzeko), une egokitzat jotzen dugu jai giroan hastea kanpaina. Izan ere, denok gozatuko dugu zenbat eta errespetu gehiagoz jokatu, zenbat eta berdintasun gehiago izan, gure portaerek zenbat eta diskriminazio eza gehiago izan eta aniztasunari bihotza zenbat eta gehiago zabaldu orduan eta kabida eta gozamen gehiago denondako.

Joan den urtean bezala, aurten ere txupinazo garaian udaletxeetan zintzilik izanen da Aniztasun kanpainaren logotipoa den bihotza. Suziria botako dutenek ere irudi hori duten kamixetak jantziak izanen dituzte eta herrietako festa egitarauetan ikurra ikusgai izanen da. Horrekin batera, aurtengo berrikuntza da Sakanako hainbat esparru eta jatorri anitzetako pertsona ezagunekin kartelak egin direla. Guztiek ere kanpainako lau baloreen alde egitera deituz. Udan zehar hiru kartel ez berdin eta haietan hainbat aurpegi ezagun ikusteko aukera izanen da. Aldi berean, aurpegi horiek zabaltzen duten mezua pankarta batean ere izanen da, txupinazoz txupinaz. Azkenik, Pirritx, Porrotx eta Marimotots pailazoak kanpainarako bideoa grabatu dute, Mank-en webgunean ikusgai dagoena eta sare sozialenbidez zabalduko dena.

Festetan sakandar guztiek kanpainako lau balioekin bat egiteko aukera izanen dute. Batetik, 5 eurotan kamixeta erosiz edo leloarekin argazkia eginez eta zerbitzura bidaliz. Zestau sakandar guztiak, harrera gizartea eta etorkinak aniztasunaren kudeaketan dugun egitekoari heltzeko deia egin du.

Zergatia

Zerbitzuko teknikari Bego Zestau Baraibarrek adierazi duenez, “gero eta gizarte anitzagoan bizi gara eta etorkizuna ere hala dator, anitza. Etorkizuna modu baikorrean kudeatzeko, maite ditugun lau balore horiek, gureak ditugunak, sakandar guztien bihotzetara iristea nahi dugu.” Kanpainaren helburua migrazio eta etorkinen inguruan jatorri, egoera juridiko-administratibo, sinismen, ohitura, kultura, erlijio, hizkuntza ezberdinetako sakandarrak hausnarketara gonbidatzea da. Barrura begiratzeko eta erabiltzen dugun hizkeraren inguruan hausnartzeko. “Esaterako, beltza hitza negatiboarekin lotzen dugu. Ohartu ondoren, gure jarrera aldatuz, pertsona orori dagokion berezko duintasuna ez mintzeko”.

Logotipoa

Maite ditut aniztasuna, berdintasuna, errespetua eta diskriminaziorik eza. Horixe adierazten du kanpainako irudiak. “Han daramatzagu eta gure bihotzetik, gure barrenetik kanpora ateratzen dira, indarrez. Horregatik daude kolore biziekin; gogo betez, alaia eta baikor, aniztasuna kudeatzeko. Hondoa beltza du Sakanan larruazal beltza eta iluna duten pertsonak ere bizi direlako”.


Atzo baino laino gehiago izango dira Euskal Herrian, eta arratsaldetik aurrera euria bota dezake. Tenperatura, 23 eta 25 gardu artekoa


Egun handia, Mutiloan

San Pedro eguna berezia da Mutiloan eta jai giroa nabari da. Jende ugari bildu da ostatuaren inguruan beroari aurre egiteko tragoren baten bila. Gazte bazkaria egin dute eguardian. Atzo jandako oilaskoak bezala ez erretzeko, gerizpea eskertu dute. Norbait gosez geratu bada, lasai egon dadila: afari herrikoia antolatu dute iluntzean, 21:00etan.

Tartean, arratsaldean zehar, puzgarriak prestatu dituzte gaztetxoenentzat. Era berean, 00:30etatik aurrera, Tio Teronen Semeak konpainiaren Festamentua ikuskizuna egongo da eta, jarraian, Guri 5 taldearen kontzertua.

Egitaraua:

Bihar ere bada zer ospatua, indarrik gelditzen bada, bederen. Bola lehiaketarekin ekingo diote egunari mutiloarrek, eta meza nagusiaren ostean, Goruntz dantza taldearen ikuskizuna egongo da. Bien bitartean, txakolin dastaketa egongo da Maria Lasa eta Irati Irurzun trikitilariek girotua; arratsaldean, Iñaki Azurmendi, Aratz Mugerza, Joseba Otaegi eta Xabier Zaldua aizkolarien desafioa egongo da, eta Xabier Aranburu “Guzta” harri-jasotzailearen erakustaldia. Sanpedroak Maria Lasa eta Irati Irurzun trikitilariek itxiko dituzte.


Gaur, LOMCEren aurkako kalejirara joateko deia

Hezkuntza arloko mobilizazio egun nazionala izango da gaur. Donostian, kalejira deitu dute euskal hezkuntza propioa aldarrikatu eta LOMCEri ezetz esateko. 17:00etan abiatuko da Bulebarretik. Astigarragako Herri Eskolak bat egingo du eta deia luzatzen die herritarrei.


Olatu handien arrantzan

Kirol "gogorra" eta "arriskutsua" da olatu handietako durfa, baina ikusgarria ere bada, eta sona hartu du azkenaldian. "Bizitzeko modu bat" dela diote surflariek. Indar Unanue eta Ibon Amatriain surflariekin izan da Gipuzkoako Hitza.

Urte gutxiren buruan sona handia hartu du olatu handietako surfak. Gero eta gehiago dira olatu amaigabeen arrantzan dabiltzan surflariak, eta horren adibide da han-hemenka egiten diren nazioarteko txapelketak ugaritu izana. Euskal Herriko kostaldeak ematen dituen aukerez baliatuta, gaur egun surflari ugari dabil olatu erraldoiak hartzeko lehen lerroan borrokan, eta, kirol horren arriskua handi samarra bada ere, surflariek eurek “bizitzeko modu batekin” lotu dute jarduera.

Indar Unanue (Donostia, 1987) azken urteotan ezagun egin da olatu handietako surfean. Iaz, esaterako, hirugarren sailkatu zen Punta Galeako (Bizkaia) olatu handietako txapelketan, eta euskal surflarien artean Deban egin zuten Sorgiñetxe Big Wave erronka irabazi zuen urtea hastearekin batera. Unanue 12 urterekin hasi zen lagunartean surfa egiten, Zarautzera bizitzera joan zenean, eta azaldu du olatu handiak zeuden egunetan, “oharkabean”, “gogo handiagoarekin” sartzen zela uretara. “Olatu handiak hartzean izaten nuen sentsazioa gustatzen zitzaidan niri”. Gerora ofizio bilakatuko zen afizioa lantzen hasi zen orduan. 17 urte zituela egin zuen lehen bidaia Hawaiira, surfaren sehaskara, eta han egin zen ezagun: “Waimea hondartzako olatu famatua hartzeko aukera izan nuen, eta une horixe bera harrapatu zuen argazkilari batek. Surfline webgune ezagunaren azalean argitaratu zuten argazki hura, eta nire ibilbidean jauzi handia izan zen gertaera hura”. Orduan hasi zen txapelketetan buru-belarri lehiatzen.

Unanuek azaldu duenez, oso azkar ari da hazten surfaren diziplina hori. “Olatu erraldoien bila dabiltzan surflarien izen asko agertzen ari dira”. Jarduera horretan profesional gisa ibiltzeko, gainera, erabat horretara jarrita egon beharra daukatela gaineratu du: “Fisikoki prest egoteaz eta itsaski guztien berri izateaz gain, edozein unetan munduaren bestaldera joateko bitarteko guztiak behar dira”.

Erreportajea osorik irakurtzeko: Gipuzkoako Hitza


Nafarroako Jauregian ereinozduna kentzeko lanak hasi dituzte

Teknikoki harrizko ezkutuan ereinozduna kentzea posible ote den aztertzen ari dira.

Atzo, aldamioa jarri zuten Nafarroako Jauregiaren eraikin aurrean, eta goialdean dagoen harrizko ezkutuan ereinozduna ken daitekeen aztertzen ari dira zenbait teknikari. Nafarroako Gobernuak jakinarazi duenez, balorazio tekniko horrek denbora eskatzen du, eta oraingoz itxaron egin beharko da ikur frankista hori ken ote daitekeen jakiteko.

Helburua da ereinozduna kentzea, eta, posible izango balitz, teknikariek adierazi dute bi edo hiru asteko epea beharko lukeela horretarako. Teknikoki posible ez balitz, ordea, harmarriari berari kalte egingo liokeelako, ereinozduna estaliko dute. Ikurren foru legeak eta Memoria Historikoaren foru legeak ikur frankistak kentzeko agindua ematen duenez, hala ebatzi zuen ekainaren 29ko gobernuaren kontseiluak.

1937an Francisco Franco diktadoreak Nafarroari San Fernandoko gurutze ereinozduna eman zion, 36ko gerrara joandako boluntario nafarrek kolpe militarrari emandako babesagatik eta gerran egindakoengatik. 1951n, orduko Nafarroako Jauregiaren frontoian, Fructuoso Ordunak egindako eskultura ezarri zen. Bertan, janzkera klasikoa duten bi gizonen artean Nafarroako ezkutua dago gurutze ereinozdun horrekin.